title: André Orléan

text: Orléan on ollut ranskalaisten poliittisen taloustieteen yhdistyksen (l'association française d'économie politique (AFEP)) johtaja joulukuusta 2009 alkaen. Hän on myös jäsen järjestössä les économistes atterrés (suom. pysäytetyt taloustieteilijät).


title: André Orléan

text: Vuonna 2011 Orléanille myönnettiin filosofi Paul Ricœurin nimeä kantava Prix Paul Ricœur -tunnustuspalkinto.


title: André Orléan

text: Orléan edustaa niin sanottua regulaation koulukuntaa (ransk. l'école de la régulation) ja suhtautuu kriittisesti yliopistomaailmassa hallitsevaan ortodoksiseen tai uusklassiseen taloustieteen kouluntaan tai suuntaukseen. Teoksessaan L'Empire de la valeur (suom. Arvon valtakunta) Orléan analysoi taloudellisen arvon käsitettä pyrkien osoittamaan, miten niin uusklassinen, marxilainen kuin itävaltalainen taloustiede sitoutuvat premissiensä osalta tieteellisesti kestämättömään ja virheelliseen arvon käsitteeseen, ja mitä kautta taloustiede olisi sen perusteita koskevan reformin tarpeessa. Orléan soveltaa taloustieteellisessä ajattelussaan René Girardin teoriaa mimeettisestä halusta, jonka hän katsoo olevan välttämätön niin taloudellisen arvon olemuksen kuin finanssimaailman dynamiikan ymmärtämiseksi. Esimerkiksi taloudelliset kuplat syntyvät Olréanin mukaan mimeettisen laumakäyttäytymisen kautta samaan tapaan kuin John Maynard Keynes esitti; kollektiivinen mielipide heijastaisi paremminkin toisten sijoittajien mielipidettä kuin todellista tietoa markkinoista.


title: André Orléan

text: Orléan on julkaissut ajatuksiaan tieteellisissä julkaisuissa sekä kirjoina. Hänen teoksensa "L'Empire de la valeur" on käännetty englanniksi.


title: Turun Historiallinen Yhdistys

text: Turun Historiallinen Yhdistys ry (THY) on vuonna 1923 perustettu Turun vanhin tieteellinen seura, jonka tavoitteena on tuoda yhteen historian tutkijat, opettajat, opiskelijat ja harrastajat, edistää historiantutkimusta ja historiatieteellistä harrastusta sekä ylläpitää yhteyttä alan tutkijoiden ja suuren yleisön välillä. Yhdistys järjestää esitelmä- ja keskustelutilaisuuksia, luentoja, retkiä ja matkoja historiallisiin kohteisiin. Yhdistys julkaisee "Turun Historiallinen Arkisto" (THArk) -sarjaa ja "Historia mirabilis" (HM) -refereesarjaa sekä osallistuu internetissä ilmestyvän "Ennen ja Nyt" -historian tietosanomien julkaisemiseen. Yhdistys toimii yhteistyössä Turun yliopiston kanssa.


title: Turun Historiallinen Yhdistys

text: Turun Historiallinen Yhdistys ry perustettiin 17. lokakuuta 1923. Turun yliopistolla oli takanaan vain yksi kokonainen lukuvuosi, kun yhdistys perustettiin. Tuolloin yliopistolla oli vain seitsemän professoria ja hieman yli sata opiskelijaa. Perustajajäseniä olivat lehtori Julius Finnberg, maisteri Kaarlo Jäntere, tohtori Arvi Korhonen, professori V. A. Koskenniemi, maisteri K. I. Lindeblom, tohtori Knut Svanljung, professori A. H. Virkkunen ja pankinjohtaja Kaarlo Österbladh. Yhdistyksen toiminnan periaatteena oli toimia yhdyssiteenä Turun yliopiston historiantutkimuksen ja historian harrastajien välillä historiatieteellisten harrastusten edistämiseksi sekä vahvistaa toimintansa avulla nuoren Turun yliopiston mahdollisuuksia historiantutkimuksessa. Yhdistys oli ensimmäinen Turun yliopiston yhteydessä perustettu tieteellinen seura ja sillä on alusta alkaen ollut tiivis suhde Turun yliopistoon. Yhdistyksen toiminta vakiintui heti säännölliseksi. Toimintaan kuului heti alusta alkaen esitelmätilaisuuksien ja retkien järjestäminen sekä julkaisutoiminta, joka aloitettiin jo 1924. Vaikka esitelmissä ja julkaisuissa Turku -aiheiset teemat olivat keskeisiä ja yhdistyksellä oli tiivis suhde kotikaupunkiinsa, esitelmät ja julkaisut eivät aiheiltaan rajoittuneet vain Turkuun. Yhdistys toimi tieteellisenä seurana, jonka intressit olivat laaja-alaiset.


title: Turun Historiallinen Yhdistys

text: Turun Historiallinen Yhdistys pyrki toimimaan mahdollisuuksien mukaan entiseen tapaan myös sota-aikana, mutta sota vaikutti sen toimintaan monella tapaa. Retket jäivät pois ohjelmasta ja toisen maailmansodan syttyminen lopetti kansainväliset tutkijatapaamiset vuosikausiksi. Toiminnan runkona olleiden kuukausikokousten esitelmät jäivät pitämättä, ja kokouksissa käsiteltiin vain sääntöjen mukaiset vuosikokousasiat. Jatkosodan aikana yhdistyksen toiminnassa oli vielä pidempi katkos: huhtikuusta 1942 tammikuuhun 1943. Sota rajoitti huomattavasti yhdistyksen toimintamahdollisuuksia myös siksi, että arkistot ja kirjastot oli evakuoitu maaseudulle pommituksilta suojaan. Julkaisutoiminta kuitenkin jatkui ja Turun Historiallisen Arkiston kahdeksas osa päätettiin omistaa sodassa kaatuneille nuorille tutkijoille.


title: Turun Historiallinen Yhdistys

text: Talvi- ja jatkosodan aikana yhdistyksen kokoukset olivat sisältäneet voimakkaan kansallismielisiä puheita ja esitelmiä. Sodan jälkeen vastaavanlaiset julkiset kannanotot tulivat mahdottomiksi. Yhdistyksen esitelmätilaisuuksista tulikin suljettuja, ja niihin osallistui vain jäseniä sekä muutamia opiskelijoita. Vuodesta 1949 eteenpäin yhdistyksen kokoukset avautuivat jälleen yleisölle. Osin ulko- ja sisäpoliittisista syistä suomalainen historiantutkimus oli muutoksen kourissa, mikä myös vaikutti yhdistyksen toimintaan. Sodan jälkeen esitelmissä pysyteltiin vähemmän arkaluontoisissa aiheissa. Tosin poikkeuksiakin oli, kuten helmikuussa 1948 esitelmöinyt Aimo Saukkonen, jonka esitelmä käsitteli jatkosodan merisotatoimia Itämerellä ja Suomenlahdella. Osaltaan tähän vaikutti se, että vuodesta 1947 lähtien yhdistykseen oli alkanut liittyä silmiinpistävissä määrin sotilaita ja opettajia. Merkille pantavaa oli myös se, että sodan jälkeen kansainväliset teemat vähenivät merkittävästi ja valtaosa esitelmistä käsitteli Suomen historiaa.


title: Turun Historiallinen Yhdistys

text: Kylmän sodan alkuvuosina Turun Historiallisen Yhdistyksen toiminta oli vilkasta. Vuosina 1955–1969 THY tarjosi kuulijoilleen yhteensä 125 esitelmää. Esitelmien teemat vaihtelivat suuresti. Aikana jolloin keskustelufoorumeja oli vähän, yhdistyksen esitelmät toimivat tärkeänä tiedonvälittäjänä. Samana ajanjaksona myös retki- ja matkatoiminta vilkastui. 1960-luvun puolivälistä eteenpäin matkat alkoivat suuntautua myös ulkomaille. Ensimmäiset ulkomaanmatkat tehtiin Itämeren piirin vanhoihin hansakaupunkeihin. Samalla yhdistys pyrki toiminnassaan ammattimaisuuteen. Yhdistyksen jäsenkunta koostui jo pääosin yliopistossa opiskelleista ja historianopettajista. Lisäksi yhdistys alkoi nimetä uusia kunniajäseniä, kirjeenvaihtajajäseniä, tutkijajäseniä ja lahjoittajajäseniä, joiden myötä yhdistyksen kontaktiverkosto kasvoi. Toiminnalla pyrittiin nostamaan yhdistyksen painoarvoa historiantutkimuksen kentällä niin Suomessa kuin ulkomaillakin.


title: Turun Historiallinen Yhdistys

text: Turun Historiallisen Yhdistyksen turkulaisuus näkyi kaudella kotiseutuaiheisten esitelmien ja artikkelien runsaana määränä, mutta matkat suuntautuivat yhä useammin muualle kuin lähiseuduille. Paikallisaiheiden käsittely ei ollut itsetarkoituksellista, vaan syynä tähän oli lisääntynyt tutkimuksellinen kiinnostus. Yhdistyksen side turkulaisuuteen tuli vahvimmin esille sen suhteessa Turun yliopistoon, jonka rooli oli tärkeä kotikaupungilleen. Yhdistys koki tehtäväkseen palvella Turun yliopistoa ja kontaktien luominen koettiin myös yliopiston eduksi, joka samalla nostaisi yhdistyksen julkaisujen tieteellistä painoarvoa. Tämän puolestaan koettiin tukevan opetusta ja tutkimusta. THY kaipasi myös kansallista näkyvyyttä ja yhteistyötahoksi paikallisten sanomalehtien sijaan valittiin Uusi Suomi, joissa yhdistyksen tapahtumia uutisoitiin näkyvästi. Taustalla lienee ollut ajatus tehdä Turun Historiallista Yhdistystä aiempaa tunnetummaksi koko maassa.  THY myös otti kantaa Turun kaupunkikuvaa koskevaan päätöksentekoon vetoamalla historialliseen perspektiiviin vanhojen rakennusten suojelemiseksi, tosin tuloksetta.


title: Turun Historiallinen Yhdistys

text: Turun Historiallisen Yhdistyksen välit turkulaiseen historianopiskelijoiden ainejärjestöön Kritiikkiin olivat pääosin lämpimät, vaikka ainejärjestölle ei aluksi myönnettykään jäsenpaikkaa THY:n hallituksessa. Ainejärjestö oli yhdistyksen yhteistyöjäsen jo 1960-luvulla ja THY on tukenut Kritiikkiä myös rahallisesti. Vuonna 1970 suhteissa tapahtui muutos taistolaisten noustua Kritiikissä valtaan eikä THY:n johtokunta hyväksynyt sen uutta linjaa. THY muun muassa vastasi kielteisesti Kritiikin avustusanomukseen perustellen, että Kritiikki -lehdessä oli julkaistu asiallisten artikkelien lisäksi yksipuolista poliittista propagandaa, eikä yhdistys voinut epäpoliittisena järjestönä tukea tällaista toimintaa. Tämän jälkeen Kritiikkiä ei enää mainittu yhdistyksen yhteistyöjäsenenä. Yhdistyksen välit ainejärjestöön paranivat 1980-luvulle tultaessa. Vuonna 1987 Kritiikki sai jäsenensä THY:n johtokuntaan, ja ainejärjestöön kuuluvat liittyivät vuodesta 1999 alkaen automaattisesti yhdistyksen jäseniksi. Samalla opiskelijajäsenmaksu poistettiin. Myös poliittisen historian ja valtio-opin opiskelijoiden ainejärjestöllä Politiikan tutkimuksen klubilla (P-klubilla) on nykyään paikka THY:n johtokunnassa.


title: Turun Historiallinen Yhdistys

text: Ennen 1970-lukua Turun Historiallisen Yhdistyksen yhteistyö neuvostoliittolaisten historiantutkijoiden kanssa oli passiivista, ajan hengestä huolimatta.  Neuvostoliiton kommunistisen puolueen keskusjohtoinen linja alkoi 1970-luvulla uudelleen säädellä neuvostotasovaltojen suhteita ulkomaihin ja tämä ulottui myös historiantutkimukseen. Historiankirjoitus oli myös suomalais-neuvostoliittolaisissa suhteissa poliittisesti arka asia, sillä Neuvostoliiton historiakäsityksen ytimessä oli marksismi-leninismi, joka poikkesi jo lähtökohdiltaan huomattavasti länsimaisen historiankirjoituksen periaatteista ja tavoitteista. Neuvostoliittolaisten tutkijoiden suhteet ulkomaalaisiin kollegoihin olivat tarkoin säänneltyjä ja valvottuja. Tämä näkyi muun muassa vuonna 1970, jolloin THY joutui perumaan seminaarin, johon oli kutsuttu useita virolaisia esitelmöijiä, sillä suurimmalle osalle heistä Neuvostoliitto ei myöntänyt matkustuslupaa, huolimatta yhdistyksen johtokunnan varovaisuudesta. Neuvosto-Viron ja Suomen kanssakäyminen oli 1970- ja 1980-luvuilla herkkä kysymys Suomen idänsuhteissa.


title: Turun Historiallinen Yhdistys

text: THY ei myöskään enää voinut valikoiden kutsua yhden neuvostotasavallan tutkijoita esitelmöimään. Tämä näkyi esimerkiksi vuonna 1971, jolloin THY joutui kääntymään suomalais-neuvostoliittolaisen tieteellisteknillisen yhteistoimintakomitean puoleen saadakseen virolaisia kollegoita osallistumaan yhdistyksen seminaariin. Puheenjohtaja Vilho Niitemaa määrittelikin seminaarin komitealle ”länsineuvostoliittolais-suomalaiseksi”. Lopulta THY onnistui järjestämään seminaarin ja myös joitakin virolaistutkijoita osallistui tilaisuuteen.


title: Turun Historiallinen Yhdistys

text: Yhteistyö tieteellisteknillisen komitean kanssa johti siihen, että THY ja komitea päättivät ryhtyä järjestämään suomalais-neuvostoliittolaisia yhteiskuntahistorian symposiumeja joka toinen vuosi, alkaen vuodesta 1976. Seminaarit jatkuivat vuoteen 1992 ja suurimmasta osasta seminaareja syntyi myös THArk-sarjassa julkaistu artikkelikokoelma. THY huolehti tilaisuuksien järjestämisestä Suomessa.  Yhteistyön teki erikoiseksi se, että Suomen puolella vastuullisena järjestäjänä oli tieteellinen yhdistys eikä valtio. Neuvostoliitto lienee ollut tietämätön tästä, mutta Suomalais-neuvostoliittolainen tieteellisteknillinen yhteistoimintakomitea oli ilmeisen tyytyväinen yhdistyksen toimintaan. Osasyy tyytyväisyyteen lienee ollut se, että osallistujat varoivat tarkoituksellisesti  aatteellisesti ja poliittisesti arkoja teemoja. Neuvostoliiton 1980-luvun jälkipuolen avoimuuspolitiikan myötä symposiumienkin ilmapiiri muuttui entistä vapaammaksi. Neuvostoliiton hajotessa ja YYA-sopimuksen purkauduttua seminaaritoiminta päättyi. Viimeinen symposiumi pidettiin vuonna 1992.


title: Turun Historiallinen Yhdistys

text: Turun Historiallisen Yhdistyksen ohjelmaan kuuluu vuosittain luentoja, retkiä ja matkoja. Yhdistys järjestää myös esitelmä- ja keskustelutilaisuuksia, kuten Historia Nyt! -luentosarjaa Turun kaupunginkirjaston pääkirjastossa.


title: Turun Historiallinen Yhdistys

text: Turun Historiallisen Yhdistyksen jäseniksi voivat liittyä kaikki historiasta kiinnostuneet.


title: Turun Historiallinen Yhdistys

text: Historia Nyt! –luennot esittelevät historiantutkimuksen ajankohtaisia aiheita, usein tuoreiden tohtorinväitöskirjojen tuottaman tiedon näkökulmasta. Luentoja järjestetään keväisin ja syksyisin noin kuukauden välein Turun kaupungin pääkirjastolla. Luentojen aiheet ovat käsitelleet mitä erinäisempiä ilmiöitä ja vuosisatoja; aiheina kuulijoiden kiinnostuksen ovat herättäneet mm. Inkerinsuomalaiset, Itämeren saastumiskeskustelu, Suomen maakuvan rakennus, Turun poliisin historia, ihmisten ja eläinten suhde sekä riimukirjoitus.


title: Turun Historiallinen Yhdistys

text: THY julkaisee kahta kirjasarjaa. Turun Historiallinen Arkisto (THArk) on tieteellinen julkaisusarja, jossa julkaistaan sekä yleistajuisia tieteelliseen tutkimukseen perustuvia teoksia että vertaisarviointiprosessin läpikäyneitä tutkimuksia ja artikkelikokoelmia. Sarjaa on julkaistu vuodesta 1924 alkaen ja se on nykyään arvostettu julkaisukanava erityisesti Turkua ja sen lähiympäristöä koskevalle historiantutkimukselle. Myös THY:n Turun historiallinen arkisto -jäsenlehti julkaistaan tässä sarjassa.


title: Turun Historiallinen Yhdistys

text: Historia mirabilis -sarja (HM) on vertaisarviointikäytäntöä noudattava julkaisufoorumi uutta luovalle historiantutkimukselle. Sarjassa julkaistavat artikkelikokoelmat rakentuvat historiantutkimusta laajalti koskevan teeman, tutkimusmenetelmien tai ajankohtaisten metodologisten ja teoreettisten kysymysten ympärille. Historia mirabilis -refereesarjaa on julkaistu vuodesta 2001 alkaen. Viime vuosina sarjan kautta on käsitelty muun muassa digitaalista humanismista, nostalgian ja utopian kohtaamisia sekä ranskalaisen Philippe Arièsin ajatuksia.


title: Turun Historiallinen Yhdistys

text: Matka- ja retkitoiminnan järjestäminen on ollut alusta alkaen keskeinen osa Turun Historiallisen Yhdistyksen toimintaa. Toiminnan alussa THY:n järjesti retkiä Turun lähiseudun historiallisesti merkittäviin kohteisiin, mutta 1964 alkaen yhdistys on järjestänyt matkoja myös ulkomaisiin kohteisiin. Matkoja järjestetään usein kahdesti vuodessa: keväällä kotimaisiin historiallisiin kohteisiin ja syksyllä rajojen ulkopuolelle. Syksyn matkat ovat useimmiten suuntautuneet Itä-Eurooppaan, Baltiaan ja Venäjälle ja ajoittuneet syyskuun ensimmäiseen viikonloppuun.


title: Turun Historiallinen Yhdistys

text: Matkojen järjestäminen itään ja ajoittaminen syyskuulle ovat olleet lähinnä pragmaattinen ratkaisu. Matkojen järjestäminen itään turistikauden ulkopuolella on ollut jäsenille selvästi edullisempaa Pohjoismaihin verrattuna, kohteisiin pääsy helpompaa ja sää suopea. Tausta-ajatuksena on myös ollut, että valitut kohteet eivät ole kovin helposti saavutettavissa yksittäiselle turistille esimerkiksi Venäjän ollessa kyseessä. Myös kohteen historiallinen merkitys vaikuttaa matkakohteen valintaan.


title: Turun Historiallinen Yhdistys

text: Matkat taittuvat useimmiten bussilla, mutta yhdistys on myös järjestänyt jäsenilleen lentomatkan Puolan Gdańskiin yhdistyksen juhlavuonna 2014. Pysyväksi ohjelmanumeroksi on jäänyt niin sanotut bussikahvit, sillä hyvin varustellut matkabussit ovat mahdollistaneet monipuolisen tarjoilun matkustajille. Toinen vakiintunut ohjelmanumero ovat olleet tietoiskut, joita jäsenet ovat laatineet. Monet tietoiskujen aiheista ovat liittyneet sotahistoriaan, mutta matkoilla on pidetty myös useita kulttuuriaiheisia tietoiskuja.


title: Brooke Candy

text:
Brooke Candy on yhdysvaltalainen laulaja. Hänen kuuluisimpia kappaleitansa ovat mm. "Happy Days" sekä "Paper or Plastic". Pitkäaikaisen työn tuloksena albumi Daddy Issues ilmestyi vuonna 2017. Hän työsti albumiansa Sian kanssa. Samaan aikaan hän valmisti myös EP:n, joka julkaistiin vuonna 2015.
Hän on maininnut esikuvikseen Gwen Stefanin, Lady Gagan ja Beyoncén.


title: Iso Koivusaari

text: Iso Koivusaari (ruotsiksi "Stora Björkholmen") on yksityinen, kaislarantainen kesähuvilasaari Itä-Helsingissä, Marjaniemen edustalla. Se on suurin Marjaniemen saarista. Sen pinta-ala on noin 6 hehtaaria. Saarella on kaksi huvilaa 1920-luvulta ja viisi uudempaa asuinrakennusta, uusin 2000-luvulta. Saari sai asemakaavan 2000-luvun alussa. Saaren eteläpuolella on jo ainakin 1940-luvulta lähtien ollut laivan hylky miltei vesirajassa.


title: Itäinen Iiluoto

text: Itäinen Iiluoto (ruotsiksi "Östra Iglo") on yksityinen kesähuvilasaari Vuosaaren Kallahden niemen eteläpuolella. Sen pinta-ala on 0,8 ha. Saarella on kaksi palstaa, joista toisella on huvila 1910-luvulta ja toisella 1930-luvulta.


title: Kalliosaari

text: Kalliosaari () on saari Helsingin Vuosaaressa, Kallahdenniemen ja Skatanniemen välissä. Sen pinta-ala on 4,2 hehtaaria. Maasto on kallioista ja saaren korkein kohta 19 metriä merenpinnasta. Saari on vuodesta 1994 ollut Uudenmaan kuntien omistaman Uudenmaan virkistysalueyhdistyksen yleiseen käyttöön luovuttama retkeilysaari. Saarella ei ole asuinrakennuksia, mutta siellä on kaksi grillikatosta ja ulkokäymälä sekä rannoilla veneiden kiinnitysrenkaita.


title: Killingholma

text: Killingholma (ruotsiksi "Killingholm") on Helsingin kaupungin omistama saari Laajasalon pohjoisrannalla, vastapäätä Herttoniemenrannan uimarantaa. Sen pinta-ala noin 3 hehtaaria. Saari on osa Tullisaaren kartanopuistoksi kutsuttua puistoaluetta. Varsinaiseen kartanopuistoon saaren yhdistää kevyenliikenteen silta. Vuosina 1879–1965 saari oli yksityinen kesähuvilasaari. Siellä oli kaksi huvilaa ja yksi pienempi asunrakennus. Huviloista uudemman, eteläpuolen huvilan, rakennutti vuonna 1906 laulajatar Aino Ackté äidilleen laulajatar Emmy Achtélle. Talon suunnitteli arkkitehtitoimisto Valter Jung & Emil Fabricius. 1960-luvulla Helsingin kaupunki puratti saaren kaikki rakennukset.


title: Lokakuun manifesti

text: Lokakuun manifesti oli Venäjän keisari Nikolai II:n vuoden 1905 vallankumouksen aikana 30. lokakuuta 1905 antama julistus, joka merkitsi itsevaltiudesta luopumista ja perustuslailliseen monarkiaan siirtymistä. Lokakuun manifestissa luvattuja kansalaisoikeuksia ja parlamentaarista hallintoa ei toteutettu täydessä laajuudessaan, joten manifestin on toisaalta sanottu jättäneen itsevaltiuden ytimen koskemattomaksi.


title: Lokakuun manifesti

text: Vallankumous Venäjällä oli lokakuussa 1905 radikalisoitunut yleislakoksi, joka alkoi Pietarissa tehtaiden sulkeutumisena 26. (13.) lokakuuta ja levisi nopeasti. Koko pääkaupunki seisahtui ja jopa ministeriöiden henkilökunta meni lakkoon. Yritykset lopettaa lakko armeijan avulla johtivat väkivaltaisiin yhteenottoihin Pietarissa. Tässä tilanteessa Nikolai II joutui valitsemaan joko sotilasdiktatuuriin turvautumisen tai vallankumouksellisten lepyttelemisen antamalla Venäjälle vaaditun perustuslain. Ministeri Sergei Witten neuvosta hän päätti valita jälkimmäisen vaihtoehdon, tosin lähinnä taktisista syistä. Aleksandr Obolenski ja Nikolai Vuitš valmistelivat Witten valvonnassa ”Manifestin valtakunnan järjestyksen parantamisesta”, jonka Nikolai II allekirjoitti 30. lokakuuta. Manifestissa keisari lupasi turvata kaikille alamaisilleen kansalaisoikeudet, kuten henkilökohtaisen loukkaamattomuuden, sananvapauden, painovapauden ja yhdistymisvapauden. Lisäksi hän lupasi, että suunnitteilla ollut parlamentti eli duuma tultaisiin valitsemaan laajalla äänioikeudella ja kaikki lait vaatisivat vastaisuudessa duuman hyväksynnän.


title: Lokakuun manifesti

text: Lokakuun manifesti vakuutti huomattavan osan Venäjän maltillisesta oppositiosta, joka oli valmis luopumaan vallankumouksellisista toimista. Tämä mahdollisti keisarille vallankumouksen tukahduttamisen. Pietarin työläiset eivät luottaneet keisarilliseen julistukseen, vaan vaativat kansalaisoikeuksien välitöntä toteuttamista. Kun poliittisille vangeille oli myönnetty osittainen yleinen armahdus, Pietarin neuvosto määräsi lopettamaan yleislakon 3. marraskuuta (21. lokakuuta). Vasta saatuaan tilanteen hallintaansa tsaarin hallinto alkoi toteuttaa manifestiin sisältyneitä lupauksia. Puolueiden, ammattiliittojen ja oppositiolehtien toiminta laillistettiin. Eräs uusista perustuslailliseen monarkiaan sitoutuneista porvarillisista puoleista otti nimekseen lokakuun manifestiin viittaavan ”Lokakuun 17. päivän liitto”. Tsaarin hallinnon valmistelema perustuslaki saatettiin voimaan 6. toukokuuta (23. huhtikuuta) 1906. Siihen sisältyneet kansalaisoikeudet olivat kuitenkin suppeammat kuin mitä lokakuun manifestissa oli luvattu. Uusi parlamentti ei saanut ehdotonta lainsäädäntövaltaa, sillä sen budjettivalta jäi rajalliseksi eikä hallituksen tarvinnut nauttia sen luottamusta. Lisäksi parlamentin kahdesta kamarista vain alempi eli valtakunnanduuma valittiin yleisillä vaaleilla.


title: Koirasaari

text: Koirasaari (ruotsiksi "Hundholmen") on entinen kesähuvilasaari Laajasalon luoteiskulmassa. Sen pinta-ala on 2,7 ha. Saaressa oli 1850-luvulta lähtien kalastajatorppa, joka 1880-luvulla uusittiin edustavaksi kesähuvilaksi monine huvimajoineen. Kesällä 1892 saaren edustalla törmäsivät toisiinsa höyrylaivat Ajax ja S/S Runeberg sillä seurauksella, että noin 40 henkeä hukkui. Vuonna 1928 saaren osti öljy-yhtiö Esso (entinen Nobel-Standard), joka 1950-luvun alussa rakensi saarelle öljysataman ja täytti saaren suurilla öljysäiliöillä. Samalla saari yhdistettiin penkereellä mantereeseen. Nyt säiliöt on purettu ja Koirasaari odottaa asuntojen rakentajia.


title: Ambrosius (nimi)

text: Ambrosius (, "Ambrosios", ) on kreikkalaisperäinen miehen nimi, joka tarkoittaa kuolematonta. Samaa alkuperää on kreikkalaisessa mytologiassa mainitun jumalten ruoan nimi "ambrosia". Tunnetuin Ambrosius on ollut varhaiskristillinen kirkkoisä ja Milanon piispa Ambrosius Milanolainen. Nimestä esiintyvät eräissä kielissä myös muodot Ambros ja Ambrose.


title: Ambrosius (nimi)

text: Nimi Ambrosius esiintyi vuoteen 1928 saakka suomalaisessa kalenterissakin 4. huhtikuuta, Ambrosius Milanolaisen kuolinpäivänä. Nykyisin se esiintyy vain ortodoksisessa kalenterissa 7. joulukuuta, jota myös on vanhastaan vietetty hänen muistopäivänänään hänen piispaksi vihkimisensä vuosipäivänä.


title: Pihlajaluoto

text: Pihlajaluoto (ruotsiksi "Östra Rönnskär") on Ulkosaariston "kaupunginosaan" kuuluva saari Helsingin itäisimmällä laidalla, pari kilometriä Villingistä itään. Sen pinta-ala on 3,3 hehtaaria. Saaren omistaa Helsingin kaupunki. Saaren itä- ja keskiosat ovat kaupungin ulkoilualuetta. Siellä on tulentekopaikkoja ja ulkokäymälä. Saaren länsiosassa olevan huvilan pihapireineen kaupunki on vuokrannut Vuosaaressa toimivalle kalakerholle, joka omistaa myös saaren laiturit. Saarella oli kalastajatorppa 1860-luvulta lähtien.


title: Koivusaari (Santahamina)

text: Koivusaari () on valtion saari Helsingissä Santahaminan saaren lounaispuolella lähellä Vasikkasaarta. Saari kuuluu Santahaminan kaupunginosaan ja sen pinta-ala on 1,5 hehtaaria. Kruunuvuorenselältä Hevossalmeen johtava laivaväylä kiertää saaren molemmilta puolilta. Saaren rannalla on loisto. Viime sodan jälkeen Puolustusvoimat vuokrasi saaren Valmet-yhtiölle käytettäväksi henkilökunnan virkistyspaikkana. Tässä käytössä saari on yhä isäntänään nyt Valmetin jaossa muodostettu yhtiö Metso. Saaren parakkimainen päärakennus rakennettiin alun perin sodan aikana, ja sitä on myöhemmin laajennettu.


title: Vapaan säestyksen käsikirja

text: Vapaan säestyksen käsikirja sisältää opastusta niistä käytännön pianonsoiton tiedoista ja taidoista, joita tarvitaan säestysten luomiseen sointumerkeistä tai korvakuulolta. Pohjana on pianonsoiton tekninen hallinta, johon yhdistyy musiikin teoreettinen osaaminen, esimerkiksi soinnut ja sointumerkit, sisäinen kuuleminen, kuten melodioiden, sointutyyppien tai sointutehojen kuuleminen, rytmiikan hallinta eli sisäinen pulssi ja rytminen käsittely, sekä eri musiikkityylien hallinta. Kirja opastaa hahmottamaan ja harjoittelemaan improvisointia ja koordinaatiota, harmoniaa ja rytmiikkaa sekä erilaisia tyylipiirteitä.


title: Vapaan säestyksen käsikirja

text: Kirja pohjautuu teoksiin "Keyboard Accompaniment and Improvisation – a Handbook of Practical Piano Skills" sekä "Liedbegleitung und Klavierimprovisation", jotka molemmat ovat ilmestyneet Helbling Verlagin kustantamina. Kirjat on toimittanut saksalainen professori Ralph Abelein sekä suomalainen pianisti Jyrki Tenni. Kirjan on kustantanut vuonna 2016 Helsingin Studiopalvelut.


Pakistan International Airlinesin lento 661 oli Pakistan International Airlinesin reittilento Peshawarista Chitralin kautta Islamabadiin. 7. joulukuuta 2016 reittiä lentänyt ATR 42-500 syöksyi maahan lähellä Haveliania. Lennolla oli 42 matkustajaa ja viisi miehistön jäsentä, jotka kaikki kuolivat maahansyöksyssä. Silminnäkijähavaintojen mukaan kone on syöksynyt maahan vuoristoisella alueella, ja se on ollut tulessa jo ennen maahansyöksyä. Miehistö raportoi viimeisessä yhteydenotossaan lennonjohtoon moottoriviasta kello 16:24.


title: Bysanttilainen Ateena

text: Ateena (myöhäisbysanttilaisella kaudella mm. "Setína", Σετίνα) oli Bysantin valtakunnan aikana (noin 300/600–1400-luvut) eli Kreikan keskiajalla edelleen merkittävä kaupunki, vaikkakin se oli menettänyt antiikin aikaisen asemansa kulttuurissa, koulutuksessa, politiikassa ja kaupassa pääkaupungille Konstantinopolille ja muille suuremmille keskuksille, kuten Thessalonikille ja myöhemmin Mystrakselle. Ateenan bysanttilaista kulta-aikaa olivat erityisesti keskibysanttilaisen kauden vuodet 1000–1200, jolta ajalta kaupungissa ja sen lähialueilla on säilynyt useita kirkkoja ja luostareita.


title: Bysanttilainen Ateena

text: Ateenan ja koko Kreikan varhaiskristillistä ja bysanttilaista aikaa esittelee kaupungin Bysanttilainen ja kristillinen museo.


title: Bysanttilainen Ateena

text:
Ateena alkoi taantua jo myöhäisantiikin aikana erityisesti sen jälkeen, kun herulit tuhosivat kaupungin vuonna 267. Tämän jälkeen rakennettiin uusi kaupunginmuuri, niin kutsuttu ”Herulien jälkeinen muuri”, joka sulki sisäänsä vain Akropolis-kukkulan sekä sen pohjoispuolisen Roomalaisen agoran alueen. Muun muassa pahoin raunioitunut Agoran alue jäi muurin ulkopuolelle. Muuri tehtiin pääosin raunioiden kivistä, ja siinä hyödynnettiin Agoran rakennusten jäänteitä, kuten Attaloksen stoan seinää. Myös Akropolis linnoitettiin uudelleen, ja siihen rakennettiin uusi portti, niin kutsuttu Beulén portti. 400-luvulla kaupunki elpyi osittain ja sen väkiluku kasvoi jälleen. Agrippan odeionin paikalle rakennettiin suuri gymnasion. Kaupungissa toimi filosofisia kouluja, kuten uusplatonilainen Platonin Akatemia, joka toimi todennäköisesti niin kutsutussa Prokloksen talossa. 400-luvulla Hadrianuksen kirjaston paikalle rakennettiin Suuren Neitsyen ("Megalē Panagia") kirkko, basilika, joka oli mahdollisesti Ateenan ensimmäinen kristilliseksi kirkoksi rakennettu rakennus.
Varhaisbysanttilaisella kaudella Ateena taantui jälleen suhteessa sen antiikin aikaiseen (katso: antiikin Ateena) loistoon, kokoon ja väkilukuun. Keisari Justinianus I sulki kaupungin filosofikoulut vuonna 529, mikä oli merkittävä isku entiselle oppineisuuden keskukselle. Kaupunki kärsi barbaarien hyökkäyksistä ja kansainvaelluksista erityisesti vuosina 395, jolloin sitä piirittivät Alarikin johtamat visigootit, sekä noin vuonna 580, kun sinne hyökkäsivät slaavit. Suurin osa Agoran rakennuksista tuhoutui viimeistään tuolloin, ja asutus vetäytyi sen alueelta myöhäisantiikkisen kaupunginmuurin sisäpuolelle, pääosin nykyisen Plákan alueelle Akropoliin pohjoispuolella. Akropolis toimi luonnollisesti edelleen kaupungin linnoituksena läpi koko keskiajan.


title: Bysanttilainen Ateena

text: Antiikin vaihtuessa varhaisbysanttilaiseksi ajaksi monet temppelit muutettiin kirkoiksi. Tämä on edesauttanut muun muassa Parthenonin, Erekhteionin ja Hefaistoksen temppelin säilymistä nykyaikaan, vaikkakin niiden arkkitehtuuri myös kärsi vaurioita kirkoksi muuttamisen yhteydessä. Parthenon eli Neitsyt Athenen temppeli muutettiin ensin Pyhän Viisauden ("Hagia Sofia") kirkoksi ja myöhemmin "Parthenos Marian" eli Neitsyt Marian kirkoksi. Lopulta se tunnettiin "Panagía Athiniótissan" eli Neitsyt Maria Atheniotissan kirkkona, ja sen tiedetään toimineen kaupungin katedraalina eli piispanistuimena ainakin 1000-luvulla. Erekhtheion toimi Vapahtajan ("Sotíras") tai Neitsyt Marian kirkkona ja Athene Niken temppeli pienenä kappelina. Hefaistoksen temppeli, joka oli säilynyt ainoana Agoran alueen rakennuksista, toimi puolestaan "Ágios Geórgios Akámas" -kirkkona.


title: Bysanttilainen Ateena

text: Myöhemmin noin 500-luvulta lähtien kaupunkiin alettiin rakentaa myös uusia kirkkoja. Tuossa vaiheessa ne edustivat basilika-arkkitehtuuria. Muutoin kaupungin varhaisbysanttilaisesta kaudesta tiedetään suhteellisen vähän. 600-luvulla kaupunki ja sen ympäristö olivat ilmeisesti lähes autioina. Toisaalta 700-luvulla keisarinna Irene oli kotoisin Ateenasta, mikä kertoo, että kaupungissa oli tuolloin jonkinlaista yläluokkaa.


title: Bysanttilainen Ateena

text: Noin vuonna 850 Ateenasta tuli arkkipiispanistuin, mistä alkaa kaupungin keskibysanttilainen kausi. Tuolla kaudella kehittyi oma, keskibysanttilainen ateenalainen kirkkotyyppi, pienet kreikkalainen risti neliössä -arkkitehtuuria edustavat kahdeksansivuisella, punatiilikattoisella kupolilla varustetut kirkot. Kirkoissa hyödynnettiin usein antiikin aikaisten rakennusten osia. Varhaisimpia esimerkkejä Ateenassa on Agoran laidalla sijaitseva Pyhien apostolien kirkko.


title: Bysanttilainen Ateena

text: Ateenan keskibysanttilaista huippukautta olivat 1000– ja 1100-luvut. Tuolla ajalla kaupungin merkitys Bysantin kaupunkien joukossa kasvoi jälleen, ja siitä tuli uudelleen merkittävä kauppakaupunki. Samalla kaupunki laajeni jälleen myöhäisroomalaisen kaupunginmuurin ulkopuolelle. Tuolloin rakennettiin myös suuri osa kaupungin ja sen lähialueiden säilyneistä bysanttilaisista kirkoista ja luostareista. Kaupungin kaupunginosista tiedetään Akropoliin ja Agoran alueiden lisäksi nimeltä Tzykanisterion, Konkhyliarioi ja Elafos. Kaupungin talous perustui maanviljelykseen ja käsityöteollisuuteen sekä kasvavaan kauppaan. Hallinnollisesti kaupunki kuului keskibysanttilaisella ajalla Kreikan themaan, joka keskus oli Thívassa.


title: Bysanttilainen Ateena

text: Vuonna 1018 keisari Basileios II kävi kaupungissa ja rukoili Parthenonin kirkossa voittoa bulgaareja vastaan. 1100-luvulla kaupungissa vierailivat ja sitä kuvaavat anglosaksinen pyhiinvaeltaja Saewulf ja arabimaantieteilijä Al Idris. Samalla vuosisadalla kaupunki kärsi myös normannien ja saraseenien hyökkäyksistä.


title: Bysanttilainen Ateena

text: Keskibysanttilainen kausi päättyi neljänteen ristiretkeen vuonna 1204. Seuranneella myöhäisbysanttilaisella kaudella Ateenaa hallitsivat frankit, katalaanit, firenzeläiset ja venetsialaiset. Kaupungista käytettiin nimimuotoja "Setíne(s)", "Setína(s)", "Satíne(s)" ja "Stínes" (Σετίνε(ς), Σετίνα(ς)), Σατίνε(ς), Στίνες), mitkä nimitykset olivat peräisin ilmaisusta "stin Athína" (στην Αθήνα, ”Ateenaan”). Akropoliin alue ympäröitiin Rizokastro(n)-muurilla. Muurin osina hyödynnettiin jälleen antiikin aikaisten rakennusten, kuten Herodes Atticuksen odeionin ja Eumeneen stoan, seiniä. Propylaia muutettiin frankkihallitsijan palatsiksi ja Erekhtheion sotajoukkojen päämajaksi. Parthenonista tehtiin katolinen Notre Damen kirkko, ja siihen rakennettiin kellotorni. Lisäksi Akropoliille rakennettiin muun muassa niin kutsuttu Frankkien torni sekä muita torneja ja linnoitteita.


title: Bysanttilainen Ateena

text: Bysanttilainen aika päättyi Ateenassa, kun osmanit valtasivat kaupungin 1456–1458. Osmanivallan aikana kaupunki taantui jälleen, sillä aluetta hallittiin Thessalonikista.


title: Bysanttilainen Ateena

text: Ateenan ja sen metropolialueen merkittävimmät säilyneet bysanttilaisen ja jälkibysanttilaisen ajan kohteet ovat:


title: Johannes Teologin kirkko (Ateena)

text:
Johannes Teologin kirkko () on bysanttilaisaikainen ortodoksinen kirkko Ateenassa Kreikassa.
Kirkko on rakennettu Ateenan keskibysanttilaisella kaudella 1000-luvun lopulla tai 1100-luvun alussa. Se on omistettu Johannes Teologille. Perimätiedon mukaan ne kaksi tykkiä, joilla Francesco Morosinin johtamat venetsialaiset ampuivat Parthenonia Akropoliin piirityksen aikaan vuonna 1687, oli sijoitettu kirkon pihalle. Nykyisin kirkko toimii Rangavaksen Pyhän Nikolaoksen kirkon alaisena kappelina.


title: Johannes Teologin kirkko (Ateena)

text: Pieni kirkko sijaitsee Akropoliin pohjoispuolella Plákan vanhassakaupungissa Erotokrítou- ja Erechthéos-katujen kulmassa. Se on arkkitehtuuriltaan risti neliössä -kirkko, jossa on nartheks sekä tyypillistä keskibysanttilaista ateenalaista tyyliä edustava kahdeksankulmainen kupoli. Seinät edustavat cloisonné-tyyliä, jossa vaaleat kivet on ympäröity punaisilla tiileillä. Kirkon rakentamisessa on hyödynnetty antiikin aikaisten rakennusten, kuten mahdollisesti jonkun temppelin, pylväitä ja muita osia. Kirkon seinämaalaukset ovat mahdollisesti peräisin 1200-luvulta. Ne esittävät muun muassa valtaistuimella istuvaa Neitsyt Mariaa Kristus-lapsi sylissään, Kristuksen taivaaseenastumista sekä ratsastavaa pyhimystä, todennäköisesti Pyhää Yrjöä.


title: Pyhien ruumiittomien kirkko (Ateena)

text:
Pyhien ruumiittomien kirkko () on bysanttilaisaikainen ortodoksinen kirkko Ateenassa Kreikassa.
Kirkko on rakennettu Ateenan keskibysanttilaisella kaudella 1000-luvun jälkimmäisellä puoliskolla. Se on omistettu ”pyhille ruumiittomille voimille” eli enkeleille. 1800-luvulla kirkkoon lisättiin lisäsiipiä ja kellotorni, niin ettei se juurikaan muistuttanut bysanttilaista kirkkoa. Kirkko palautettiin bysanttilaiseen asuunsa vuosina 1959–1960.


title: Pyhien ruumiittomien kirkko (Ateena)

text: Pieni kirkko sijaitsee Thiseíon kaupunginosassa Ermoú-kadun varrella kirkosta nimensä saaneella Plateía Agíon Asomáton -aukiolla. Kirkko on arkkitehtuuriltaan risti neliössä -kirkko, jossa on tyypillinen keskibysanttilainen ateenalaistyylinen kahdeksankulmainen kupoli. Sisältä kupolia tukee neljä pylvästä. Seinät edustavat cloisonné-tyyliä, jossa vaaleat kivet on ympäröity punaisilla tiileillä. Kirkon koristelussa on arabialaisia ja islamilaisia vaikutteita, mikä lienee seurausta arabialaisten kauppiaiden yhteisön olemassaolosta kaupungissa tuohon aikaan.


title: Pyhien Theodorosten kirkko (Ateena)

text:
Pyhien Theodorosten kirkko () on bysanttilaisaikainen ortodoksinen kirkko Ateenassa Kreikassa.
Kirkko on rakennettu Ateenan keskibysanttilaisella kaudella noin 1000-luvun puolessa välissä. Se tehtiin todennäköisesti varhaisemman kirkon paikalle. Kirkossa olevan laatan mukaan sen kunnosti Nikolaos Kalomalos vuonna 1065. Kirkko vaurioitui Kreikan vapaussodan aikana ja se kunnostettiin vuonna 1840 muun muassa kuningas Oton rahallisella tuella.


title: Pyhien Theodorosten kirkko (Ateena)

text: Pieni kirkko sijaitsee Ateenan keskustassa Klafthmónos-aukion länsilaidalla. Kirkko on arkkitehtuuriltaan risti neliössä -kirkko, jossa on nartheks ja tyypillinen keskibysanttilainen ateenalaistyylinen kahdeksankulmainen kupoli. Kupolia tukee sisältä kaksi pääpylvästä. Seinät edustavat cloisonné-tyyliä, jossa vaaleat kivet on ympäröity punaisilla tiileillä. Myöhemmin kirkkoon on lisätty kellotorni sen eteläsivulle. Kirkon seinämaalaukset ovat 1800-luvulta.


title: Pyhien Theodorosten kirkko

text: Pyhien Theodorosten kirkko voi viitata muun muassa seuraaviin kirkkoihin:


title: Pyhän Kolminaisuuden kirkko (Ateena)

text:
Pyhän Kolminaisuuden kirkko () eli "Venäläinen Pyhän Kolminaisuuden kirkko" tai "Ateenan venäläinen kirkko", alun perin Lykodemoksen Vapahtajan kirkko (Σωτήρα Λυκοδήμου, "Sotíra Lykodímou"), on bysanttilaisaikainen ortodoksinen kirkko Ateenassa Kreikassa. Se on nykyisin Ateenan venäläisortodoksinen kirkko.
Kirkko on rakennettu Ateenan keskibysanttilaisella kaudella noin vuonna 1031. Samalla paikalla oli aiemmin ollut varhaiskristillinen basilikakirkko, joka puolestaan oli rakennettu roomalaisaikaisen kylpylän paikalle. Nykyinen kirkko oli alun perin omistettu Vapahtajan kirkastumiselle. Sen rakennuttajaksi mainitaan eri versioissa Lykodemos (Lykodímos) tai Nikodemos (Nikodímos); näistä nimeä Lykodemos pidetään yleensä oikeana muotona. Tämän vuoksi kirkko on tunnettu nimellä Lykodemoksen Vapahtajan kirkko.


title: Pyhän Kolminaisuuden kirkko (Ateena)

text: Kirkko toimi bysanttilaisella ja osmanivallan aikana "Panagía Sotíra Lykodímou" -luostarin pääkirkkona ("katholikon"). Rakennus vaurioitui Francesco Morosinin johtamien venetsialaisten hyökkäyksessä vuonna 1687 sekä maanjäristyksessä vuonna 1701. Kirkon ympärillä olleet luostarirakennukset purettiin, kun osmanit linnoittivat kaupunkia vuonna 1780. Kirkko kärsi vaurioita myös Kreikan vapaussodan aikana vuonna 1827. Venäläiset ostivat kirkon vuonna 1847, minkä jälkeen se kunnostettiin tsaari Aleksanteri II:n tuella. Samalla kirkkoon lisättiin kellotorni. Siitä lähtien se on ollut kaupungin venäläisyhdyskunnan käytössä. Kirkko omistettiin Pyhälle Kolminaisuudelle.


title: Pyhän Kolminaisuuden kirkko (Ateena)

text: Kirkko sijaitsee Sýntagman kaupunginosassa Filellínon-kadulla jonkin verran etelään Sýntagma-aukiosta. Se on Ateenan suurin säilynyt bysanttilaisaikainen rakennus ja huomattavan suuri kaupungin muihin samalta aikakaudelta peräisin oleviin kirkkoihin verrattuna. Kirkossa on suuri kahdeksankulmainen kupoli. Sisätilat on koristeltu pääosin 1800-luvun venäläistä tyyliä edustavilla seinämaalauksilla, mutta myös aikaisemmista bysanttilaisaikaisista maalauksista on joitakin jäänteitä. Kirkon julkisivu on tehty cloisonné-tyylillä suurista kivistä ja punaisista tiileistä.


title: Hanneriina Moisseinen

text: Hanneriina Moisseinen (s. 1978 Joensuu) on suomalainen sarjakuvataiteilija. Hän on tehnyt neljä sarjakuvateosta, joista tunnetuimmat ovat "Isä " ja "Kannas ". Moisseinen on palkittu mm. Sarjakuvataiteen valtionpalkinnolla 2016, Suomen Taideyhdistyksen William Thuring -nimikkopalkinnolla 2017 ja Kalevalaseuran Akseli Gallen-Kallela -tunnustuspalkinnolla 2018. Hän on ollut kahdesti ehdolla Sarjakuva-Finlandian saajaksi, sekä Jarkko Laine -kirjallisuuspalkintoehdokkaana .


title: Hanneriina Moisseinen

text: Hanneriina Moisseisen tausta sarjakuvataiteilijana on kuvataiteessa. Hän valmistui 2017 taiteen maisteriksi Aalto-Yliopistosta. Moisseisen teoksia on ollut esillä taidegallerioissa ja museoissa yli viidessätoista eri maassa, Suomessa esimerkiksi Kiasmassa ja Mäntän kuvataideviikoilla. Hän on julkaissut tähän mennessä neljä sarjakuvateosta, sekä ohjannut animaatioelokuvat Syntymäpäivä (2014) ja Kulkuri, joka rakasti kirjoja (2017)


title: Hanneriina Moisseinen

text: Moisseisen ensimmäinen sarjakuvateos oli vuonna 2005 ilmestynyt "Sen synty ja muita Vienan hävyttömiä ja hulvattomia starinoita", jossa oli sta kerättyjä kansantarinoita. "Setit ja partituurit – Häpeällisiä tarinoita" (2010) oli jatkumoa sille, mutta siinä tarinat olivat nykyaikaan sijoittuvia tapahtumia. Vuonna 2013 ilmestynyt Isä kertoo tarinan isästä, joka katoaa selittämättömästi eikä palaa enää takaisin.


title: Hanneriina Moisseinen

text: Moisseisen neljäs sarjakuvateos Kannas ilmestyi vuonna 2016. Se kertoo toisen maailmansodan ulkopuolisista: eksyneestä sotilaasta, kotiseutunsa menettävästä naisesta ja eläimistä. Saman vuoden lopulla Moisseiselle myönnettiin sarjakuvataiteen valtionpalkinto.


title: Carl Knif

text: Carl Knif on suomalainen tanssitaiteilija ja koreografi, joka on tanssinut Tero Saarinen Companyssä ja omassa Carl Knif Companyssä. Hänen teoksensaan "RED" on saanut huomiota myös Suomen ulkopuolella


title: Carl Knif

text: Knif valmistui vuonna 2000 teatterikorkeakoulusta. Hän tanssi Tero Saarinen Companyssä vuodet 2004–2007 ja on sen jälkeen keskittynyt omien koreografioiden luomiseen. Hän teki vuonna 2010 teoksen "Hologram Walls" Helsingin juhlaviikoille. Knif perusti 2012 oman tanssiseurueen, Carl Knif Companyn.


title: Carl Knif

text: Knif teki vuonna 2012 Kuopio tanssii ja soi -tapahtumaa varten "Manuscript"-nimisen tanssiesityksen. Suomen kansallisbaletin kanssa syntyi yhteystyönä vuonna 2013 teos "Mothertongue". Knifin sooloteos "RED" on saanut kansainvälistäkin huomioita, ja se valittiin Edinburghin Fringe-festivaaleilla Total Theatre Award -ehdokkuuden.


title: Pakokaasuanalysaattori

text: Pakokaasuanalysaattori on laite, jolla voidaan suorittaa ajoneuvolle viranomaismääräysten edellyttämät pakokaasumittaukset.


title: Pakokaasuanalysaattori

text: Määräaikaiskatsastuksessa päästömittaus on pakollinen vuonna 1978 tai myöhemmin otetuissa bensiinimoottoriajoneuvoissa ja vuonna 1980 tai myöhemmin käyttöönotetuissa dieselmoottoriajoneuvoissa. Vuonna 2001 tai myöhemmin käyttöönotetuissa bensiinimoottoriajoneuvoissa vaaditaan lisäksi OBD-järjestelmätesti.


title: Pakokaasuanalysaattori

text: Päästömittaus voidaan tehdä joko katsastusasemalla tai esittämällä enintään kolme kuukautta vanha todistus päästömittauksesta. Todistuksen on oltava Trafin rekisteriin ilmoittautuneen toimijan myöntämä.


title: Pakokaasuanalysaattori

text: Pakokaasuanalysaattorit maksavat mallista riippuen Suomessa noin 5000-7000 euroa (+ alv).


title: Saksanajokoira

text: Saksanajokoira (saks. Deutsche Bracke) on saksalainen koirarotu, jota käytetään yleensä kaniinin, ketun ja jäniksen metsästykseen. Se kuuluu FCI-roturyhmään 6.


title: Saksanajokoira

text: Saksanajokoira on keskikokoa pienempi, tyylikäs, melko kevyt ja jalo. Sillä on hieman kaartuva selkälinja; vatsalinja puolestaan on hieman nouseva. Sillä on tiiviit huulet ja tumma kirsu, jonka keskellä on vaalea juova. Rodulla on tummat silmät ja ystävällinen ilme.


title: Saksanajokoira

text: Karva on hyvin tiheää ja lyhytkarvaiselle rodulle melko pitkää. Väritykseltään koira on punainen tai keltainen mustalla manttelilla ja satulalla. Saksanajokoiralla on lisäksi valkoista karvaa kauluksessa, kuonossa, rinnassa, käpälissä ja hännänpäässä. Lisäksi rodulla on otsassa valkoinen juova.


title: Kimmo Luttinen

text: Kimmo ”Sir” Luttinen on suomalainen metallimusiikin rumpali ja Impaled Nazarenen perustajajäsen, jonka rumpalina hän toimi vuosina 1990–1995. Hänen muita yhtyeitään ovat olleet mm. Beherit, Catamenia ja The Black League.


title: Kimmo Luttinen

text: Vuonna 1995 Impaled Nazarenen äänittäessä "Hamnasnas" -minialbumia Ahti Kortelaisen Tico Tico Studiossa hän ajautui konfliktiin yhtyeen silloisen basistin, Taneli Jarvan kanssa, mikä johti Luttisen eroamiseen tai potkuihin sekä välirikkoon hänen vanhemman veljensä, yhtyeen laulajan Mikan kanssa. Vuotta myöhemmin Luttinen perusti yhtyeen Isänmaa, jossa hän lauloi ja soitti kaikki instrumentit. Yhtye julkaisi yhden demon, "Yli peltojen, vetten ja tunturien", joka sisälsi alun perin Impaled Nazarenen julkaisematta jääneelle albumille kirjoitettuja kappaleita. Vuonna 2010 vantaalainen levy-yhtiö Primitive Reaction julkaisi albumin uudelleen CD- ja 7"-vinyyliformaateissa.


title: Kimmo Luttinen

text: Luttisen tuoreimpia projekteja on Kimmo & The All My Ex’s Live in Texas, joka on julkaissut mm. kantriversion hänen Impaled Nazarenelle säveltämästään kappaleesta ”Ghettoblaster”.


title: Fiza

text: Fiza on vuonna 2000 ensi-iltansa saanut intialainen hindinkielinen draamaelokuva, jonka ohjasi ja kirjoitti Khalid Mohamed. Pääosia näyttelivät Karisma Kapoor, Hrithik Roshan ja Jaya Bachchan.


title: Fiza

text: Fizan veli Aman katosi Mumbain mellakoissa vuonna 1993, ja kuusi vuotta myöhemmin Fiza lähtee etsimään tätä. Hänen kauhukseen veli on liittynyt terroristiryhmään.


title: Fiza

text: Box Office India julisti "Fizan" ”semihitiksi”.


title: Euroopan Formula 3 -kausi 2017

text: Euroopan Formula 3 -kausi 2017 oli sarjan viides kausi nykyiselle Euroopan Formula 3 mestaruussarjalle. Kausi alkoi 14. huhtikuuta Englannin Silverstonessa ja päättyi 15. lokakuuta Saksan Hockenheimringillä.


title: Euroopan Formula 3 -kausi 2017

text: Uudet kuljettajatPaluun tehneet kuljettajatTallia vaihtaneet kuljettajatPoistuneet kuljettajat


title: Timo Kilpiö

text: Timo Kilpiö (s. 25. tammikuuta 1948 Helsinki) on suomalainen sisustusarkkitehti. Hän kirjoitti ylioppilaaksi Helsingin normaalilyseosta vuonna 1968 ja valmistui sisustusarkkitehdiksi Taideteollisesta korkeakoulusta vuonna 1975.


title: Timo Kilpiö

text: Kilpiö on osallistunut lukuisten kansallisesti ja kansainvälisesti merkittävien kohteiden suunnitteluun.


title: Timo Kilpiö

text: Kilpiön työura alkoi vuonna 1969 Aulis Blomstedtin arkkitehtitoimistossa. Sittemmin hän on työskennellyt myös Severi Blomstedtin ja Aarne von Boehmin arkkitehtitoimistoissa.


title: Timo Kilpiö

text: Aulis ja Severi Blomstedtin kanssa Kilpiö suunnitteli Suomenlinnan Kustaanmiekassa sijaitsevan ravintola Walhallan laajennuksen ja korjauksen. Alun perin Helsingin olympialaisiin vuonna 1952 avatun ravintolan muutostyöt valmistuivat vuonna 1983. Helsingin edustalla sijaitseva Suomenlinnan linnoitussaari on UNESCOn maailmanperintökohde.


title: Timo Kilpiö

text: Vuonna 1983 Kilpiö aloitti Arkkitehdit NRT:llä. Uudiskohteiden lisäksi Kilpiö on osallistunut toimiston lukuisten peruskorjauskohteiden suunnitteluun. Jälkimmäisiä ovat mm. Aarne Ervin suunnittelema Helsingin yliopiston Porthania sekä Alvar Aallon suunnittelemat Helsingin kulttuuritalo ja Espoon Otaniemessä sijaitseva Teknillisen korkeakoulun päärakennus. Porthanian peruskorjaushankkeelle myönnettiin vuonna 2007 Europa Nostra -palkinto. Kilpiö toimi kohteen sisustusarkkitehtina.


title: Timo Kilpiö

text: Lukuisten kiintokalusteiden lisäksi Kilpiö on suunnitellut tuotteita teolliseen tuotantoon ja mm. Audio-Kaluste Oy:n Fysla-auditoriotuoli on Kilpiön käsialaa. Arkkitehdit NRT:n eri yliopistokohteissa Kilpiö on suunnitellut lukuisia laboratorioita ja kehitellyt näille uudentyyppisiä kalustejärjestelmiä.


title: Timo Kilpiö

text: Matkailua harrastavan Kilpiön erityisen kiinnostuksen kohteena ovat köysiradat.


title: Romanssimusiikin edistämisyhdistys

text: Romanssimusiikin edistämisyhdistys (Meidän Romanssi) on vuonna 2008 perustettu rekisteröity yhdistys. Se pyrkii edistämään romanssimusiikin harrastusta Suomessa ja rakentamaan kulttuuridialogia Suomen ja Venäjän välillä romanssimusiikin ympärillä. Taiteilija Elena Putina on yhdistyksen puheenjohtaja.


title: Pekka Poikolainen

text: Pekka Poikolainen (s. 1. syyskuuta 1973 Jyväskylä) on suomalainen entinen jääkiekkopuolustaja. Hän pelasi urallaan SM-liigassa yhteensä 441 runkosarjaottelua tehopistein 40+51=91 ja keräten 294 jäähyminuuttia sekä 21 playoff/liigakarsintaottelua tehopistein 2+1=3 ja keräten kahdeksan jäähyminuuttia. Poikolainen pelasi lähes koko uransa ajan kasvattajaseurassaan JYPissä. Hän pelasi muualla ainoastaan yhden kauden Kalevan Pallossa sekä Ruotsissa.


title: Pekka Poikolainen

text: Poikolainen on JyP HT:n kasvatti. Hän voitti seurassa A-nuorten SM-pronssia vuosina 1991 ja 1994. Viimeisellä A-juniorikaudellaan 1993–1994 Poikolainen voitti koko A-nuorten SM-liigan puolustajien piste- ja syöttöpörssin tehoilla 12+21=33. Hän oli myös JyP HT:n kolmanneksi paras maalintekijä Anssi Tauriaisen ja Jussi Poikolaisen kanssa sekä voitti joukkueen sisäisen tehotilaston lukemalla +22. Pudotuspeleissä Poikolainen oli JyP HT:n paras pistemies ja syöttäjä tehoilla 2+4=6 ja hän jakoi joukkueen sisäisen tehotilaston voiton Jori Halosen kanssa lukemalla +4. Kaudella 1994–1995 Poikolainen debytoi JyP HT:n SM-liigajoukkueessa, jossa hänen tulokaskautensa toi 43 runkosarja- ja neljässä playoff-ottelussa tehot 4+4=8.


title: Pekka Poikolainen

text: Kaudella 1996–1997 Poikolainen oli JyP HT:n eniten maaleja tehnyt puolustaja Kevin Wortmanin kanssa kahdeksalla osumallaan. Kaudeksi 1998–1999 hän siirtyi Kalevan Pallon riveihin, mutta seuran pudottua kauden päätteeksi SM-liigasta ja ajauduttua konkurssiin Poikolainen palasi kaudeksi 1999–2000 JYPiin. Kaudella 2000–2001 hän nousi joukkueen varakapteeniksi ja teki SM-liigan yhden kauden piste-ennätyksensä tehoilla 9+12=21, joilla Poikolainen oli JYPin tehokkain puolustaja.


title: Pekka Poikolainen

text: Pelaajauransa viimeisen kauden 2003–2004 Poikolainen pelasi Ruotsin toiseksi korkeimmalla sarjatasolla Allsvenskan-joukkue Skellefteå AIK:ssa. Hän voitti kevään 2004 Kvalserienissä joukkueen sisäisen tehotilaston lukemalla +6.


title: Pekka Poikolainen

text: Poikolainen pelasi alle 18-vuotiaiden EM-kilpailuissa vuonna 1991, jolloin hän voitti pronssia. Poikolainen sai tililleen myös muutamia A-maaotteluita vuoden 2000 Baltica-turnauksessa.


title: Pekka Poikolainen

text: Poikolainen pelasi nuorena myös pesäpalloa, josta hänellä on voitettuna C-nuorten SM-pronssia Jyväskylän Kirissä.


title: Pate Vuorio

text: Pasi ”Pate” Vuorio on suomalainen punklaulaja ja muusikko, joka toimi hardcore punk -yhtye Rytmihäiriön laulajana 90-luvun alkupuolella. Ennen liittymistään hän lauloi grindcore-yhtye Nauseassa, josta hän toi vaikutteita yhä surmacore-tyyliään hiovalle Rytmihäiriölle. Hän myös soittanut rumpuja Blakessa 2000-luvun alussa. Nykyään hän laulaa Kiljuvelka-70:ssa sekä soittaa rumpuja mm. Die Schwartzen Ladas, Good Looking Society, Warsova, Mind So Fragile ja Coronary- yhtyeissä. Joulukuussa 2010 Vuorio esiintyi loppuunmyydylle Nosturille Rytmihäiriön alkuperäiskokoonpanossa esikoisalbumin 20-vuotisjuhlan kunniaksi.


title: Pate Vuorio

text: Hän harrastaa pyöräilyä, punttisalilla käyntiä, keihäänheittoa sekä tatuointeja.


title: 20. sajandi sada suurkuju

text: 20. sajandi sada suurkuju oli vuonna 1999 Virossa koottu luettelo, jossa valittiin kaikkien aikojen tärkeimmät virolaiset henkilöt. Luettelon kokoamiseen osallistuivat Eesti Entsüklopeediakirjastus, Eesti Päevaleht, Viron kansalliskirjasto, Radio Kuku, and TV3. Ohjelma oli samantapainen Yleisradion Suurten suomalaisten, BBC:n 100 Greatest Britonsin ja Saksan Unsere Besten-sarjan kanssa.


title: 20. sajandi sada suurkuju

text: Luettelossa on 20 tutkijaa, 20 yhteiskunnalista vaikuttajaa, 15 kirjailijaa, 13 henkilöä teatterin, elokuvan ja journalismin alalta, 12 muusikkoa, 10 taiteilijaa ja 10 urheilijaa. Sadan henkilön lyhyet elämäkerrat julkaistiin kirjana vuonna 2002.


title: 20. sajandi sada suurkuju

text: Sata suurta virolaista, aakkosjärjestyksessä.


title: Baekhyun

text: Byun Baekhyun (kor. 변백현) tunnetummin Baekhyun (s. 6. toukokuuta 1992) on korealainen laulaja sekä näyttelijä. Hän kuuluu eteläkorealais-kiinalaiseen poikabändiin Exoon ja siihen kuuluvaan Exo-k:hon ja sub-unitiin Exo-CBX:ään, johon kuuluu myös yhtyeen kaksi muuta jäsentä Chen ja Xiumin.


title: Baekhyun

text: Baekhyun syntyi 6. toukokuuta 1992 Bucheonissa, Gyeonggissa, Etelä-Koreassa. Baekhyunilla on yksi isoveli, joka on häntä seitsemän vuotta vanhempi. Baekhyun aloitti laulun harjoittelemisen 11-vuotiaana eteläkorealaisen laulajan Rainin vaikutuksesta. Baekhyun kävi Jungwon lukion Bucheonissa. Musiikin lisäksi Baekhyun harrasti nuorena itsepuolustuslajeja ja hänellä on musta vyö hapkidossa. Baekhyun liittyi SM Entertainmentiin 2011 S.M casting -systeemin kautta.


title: Baekhyun

text: Baekhyun virallisesti ilmoitettiin olevan Exon kahdestoista jäsen 30. tammikuuta 2012. Exo virallisesti debytoi 8. huhtikuuta 2012.


title: Baekhyun

text: Heinäkuussa 2014 Baekhyun teki debyyttinsä musiikkiteatterissa, näyttelemällä pääroolia Don Lockwoodin musikaalissa "Laulavat sadepisarat."


title: Baekhyun

text: Huhtikuussa 2015 Baekhyun julkaisi ensimmäisen soolokappaleensa "Beautiful". Laulu oli soundtrackina Exon web-draamassa ""Exo next door"." Laulusta tuli ensimmäinen soundtrack-single web-draamaan, joka on ollut digitaalilatauslistan huipulla.


title: Baekhyun

text: Tammikuussa 2016, Baekhyun ja Miss A jäsen Suzy julkaisivat duettosinglen "Dream", joka voitti ensimmäisen sijan yhteensä viisi kertaa korealaisissa televisio-ohjelmissa Music Bank ja Inkigayo. Toukokuussa Baekhyun ja K.Will julkaisivat "The day" -laulun osana SM Entertainmentin musiikkiprojektia "Station". Elokuussa 2016 Baekhyun teki ensiesiintymisensä televisiossa draamasarjassa "Moon Lovers: Scarlet Heart Ryeo." Baekhyun on draamassa sivuroolissa ja esittää prinssi Wang Eunta. Hän myös lauloi yhdessä kahden Exon jäsenen Chenin ja Xiuminin kanssa draamalle soundtrackin "For you".


title: Baekhyun

text: Baekhyun muodosti lokakuussa 2016 yhdessä Chenin ja Xiuminin kanssa Exon ensimmäisen sub-unitin Exo-CBX. Sen debyytti "Hey Mama!" julkaistiin lokakuussa.


title: Baekhyun

text: Kesäkuussa 2014 SM Entertainment vahvisti, että Baekhyun ja toinen SM Entertainment -artisti, Girls' Generationin jäsen Taeyeon, ovat parisuhteessa. Syyskuussa 2015 raportit kertoivat, että parisuhde on päättynyt.


title: Dark Matter (täsmennyssivu)

text: Dark Matter (suomeksi "pimeä aine") voi tarkoittaa seuraavia asioita:


title: Dark Matter (televisiosarja)

text:
Dark Matter on kanadalainen science fiction -televisiosarja, jonka loivat
Joseph Mallozzi ja Paul Mullie. Sarja perustuu samannimiseen sarjakuvaan.


title: Dark Matter (televisiosarja)

text: Ensimmäisen tuotantokauden esittäminen alkoi Syfyn kanavalla kesäkuussa 2015. Toinen kausi esitettiin vuoden 2016 aikana ja kolmas kausi vuoden 2017 aikana.


title: Dark Matter (televisiosarja)

text: Syfy päätti lopettaa sarjan syyskuussa 2017. Tämä herätti fanien keskuudessa paljon suuttumusta muun muassa Syfyn Twitter-tilillä, sillä sarjan suosio ja katsojaluvut eivät antaneet ymmärrettävää syytä sarjan lopettamiseen.


title: Dark Matter (televisiosarja)

text: Avaruusalus "Razan" miehistö herää aluksella ilman muistikuvaa keitä he ovat. He nimeävät itsensä numeroin yhdestä kuuteen ja alkavat selvittää omia tarinoitaan yhdessä aluksen androidin kanssa.


title: Dark Matter (televisiosarja)

text: Sarjan kuvaukset aloitettiin Torontossa 9. tammikuuta 2015. Toisen kauden kuvaukset aloitettiin 9. joulukuuta 2015 ja kolmannen kauden 18. marraskuuta 2016.


title: Dark Matter (televisiosarja)

text: Rotten Tomatoesin 12 arvostelijaa antoivat sarjalle arvosanaksi 58 %, kun sivuston käyttäjät antoivat arvosanaksi 88 %. Metacritic antoi sarjalle pisteet 58/100.


title: Dom (arvonimi)

text: Dom on arvonimi jota käytetään lähinnä benediktiinien piirissä useissa maissa mutta eri maissa eri tavoin.


title: Dom (arvonimi)

text: Dom on benediktiinimunkin arvonimi (vert. myöh. latinan "Domnus" - "minun herrani"). Englannissa "dame" voi usein olla benediktiininunnien arvo- tai puhuttelunimi. (katso myös "Ordo Sancti Benedicti" OSB).


title: Tioasetaalit

text: Tioasetaalit ovat orgaanisia yhdisteitä, jotka ovat asetaalien rikkianalogeja. Tioasetaalit voidaan jakaa monotioasetaaleihin, joiden yleinen rakenne on RC(OR')(SR') ja ditioasetaaleihin, joiden yleinen rakenne on RC(SR'). Ketoneista johdettuja tioasetaaleja voidaan kutsua myös tioketaaleiksi.


title: Tioasetaalit

text: Ditioasetaaleja valmistetaan karbonyyliyhdisteiden kuten aldehydien tai ketonien ja tiolien välisellä reaktiolla. Yleisesti käytettyjä ovat erityisesti etaaniditioli ja propaaniditioli, jotka muodostavat hyvin stabiilin heterosyklisen tioasetaalin. Katalyyttinä tioasetaalien muodostamisessa käytetään vetykloridia tai Lewis-happoa kuten booritrifluoridia tai sinkkikloridia. Lewis-happo tekee karbonyyliryhmän hiilestä elektrofiilisemman, jonka kanssa nukleofiilinen tioli reagoi. Reaktion ensimmäisessä vaiheessa muodostuu hemitioasetaali.


title: Tioasetaalit

text: Ditioasetaalit eivät hydrolysoidu yhtä herkästi happamissa olosuhteissa kuin asetaalit, mikä tekee niistä hyviä suojaryhmiä karbonyyliyhdisteille. Väkevät happoliuokset hydrolysoivat tioasetaalit tioleiksi ja karbonyyliyhdisteiksi, mutta yleisemmin käytetään elohopea(II)suoloja. Toinen vaihtoehto on hapettaa tioasetaalit natriumperjodaatin tai m-klooriperbentsoehapon avulla tioasetaalimonoksideiksi, jotka hydrolysoituvat karbonyyliyhdisteiksi. Kolmas tapa on alkyloida tioasetaali, jolloin muodostuva sulfoniumsuola hydrolysoituu helpommin. Vedytys Raney-nikkelin toimiessa katalyyttinä johtaa tioasetaalien pelkistymiseen hiilivedyiksi.


title: Tioasetaalit

text: Tioasetaalien rikkiatomeihin sitoutuneesta hiiliatomista voidaan tehdä nukelofiilinen deprotonoimalla se erittäin voimakkaan emäksen esimerkiksi organolitiumyhdisteiden avulla. Muodostuva anioni reagoi elektrofiilien kanssa ja voidaan esimerkiksi alkyloida organohalogeenien avulla.


title: This Fire

text: This Fire (singlejulkaisussa tyyliteltynä ”This Fffire”) on skotlantilaisen indie rock-yhtye Franz Ferdinandin kappale, joka julkaistiin viidentenä singlenä yhtyeen debyyttialbumilta "Franz Ferdinand".


title: This Fire

text: Singlejulkaisin kansikuva perustuu venäläisen El Lisitskin työhön "Клином красным бей белых!".


title: Jaan Kruusvall

text: Jaan-Vahur Kruusvall (s. 7. joulukuuta 1940 Palmse, Virumaa – 3. huhtikuuta 2012) oli virolainen kirjailija, toimittaja ja dokumentaristi. Hänet tunnetaan 1970- ja 1980-luvulla julkaistuista novelleistaan ja näytelmistään.


title: Jaan Kruusvall

text: Kruusvall opiskeli 1966–1971 Moskovassa Maksim Gorkin kirjailijakorkeakoulussa samaan aikaan kun työskenteli vuodet 1964–1976 Tallinnfilmissä, vuodesta 1974 lähtien sen dokumenttielokuvaosastolla. Sen jälkeen hän toimi kirjastovirkailijana ja toimittajana "Sirp ja vasar" -lehdessä ja vuodesta 1981 lähtien kirjallisuuslehti "Loomingissa".


title: Jaan Kruusvall

text: Jaan Kruusvall julkaisi ensimmäisen lyhytproosakokoelmansa 1973. Hänet tunnetaan parhaiten näytelmästään ""Pilvede värvid" (”Pilvien värit”, 1983), joka kuvasi rehellisesti virolaisten tuntoja toisen maailmansodan aikana ja heidän pohdintojaan siitä, lähteäkö maasta vai ei neuvostojoukkojen tullessa.


title: Lehmäsaari (Helsinki)

text: Lehmäsaari () on pieni saari Helsingissä sotilasalueella Santahaminan pohjoisrannan edustalla. Saaren pinta-ala on 0,9 hehtaaria. Venäläiset rakensivat saarelle linnoituslaitteita 1870-luvun lopussa. Ennen sitä, 1700-luvulta lähtien, saaressa oli seudun vanhin kalastajatorppa. Saaren ympärillä avautuu Lehmäsaarenselkä-niminen vesialue. Tuolle selälle Aleksanteri III:n keisarillinen laivastosaattue ankkuroi vuosina 1887 ja 1889, ja siksi venäläiset ryhtyivät kutsumaan selkää keisarin huvijahdin nimen mukaan ”Jahti Tsarevnan rediksi”.


title: Paloluoto

text: Paloluoto (ruotsiksi "Brändholmen") on yksityinen kesähuvilasaari Helsingissä Vartiosaaren eteläpuolella. Sen pinta-ala on 10,2 hehtaaria. Siellä on vanha torpparakennus 1800-luvun jälkipuolelta sekä kymmenkunta kesäasuntoa, joista vanhimmat 1930-luvulta ja uusimmat 2000-luvulta. 1870-luvulla saaresta louhittiin kiviä venäläisten linnoitustöihin. Saari sai asemakaavan 2000-luvun alussa.


title: Santinen

text: Santinen () on yksityinen kesähuvilasaari Helsingissä Vuosaaren Kallahdessa. Se on osa Kallahdenharjun merenalaista jatketta. Maaperä ja rannat ovat pääasiassa hiekkaa ja soraa. Saaren pinta-ala on 3,8 hehtaaria. Saaressa on nykyisin kuusi huvilapalstaa ja yhtä monta huvilaa. Asuinrakennukset ovat pääosin 1960–1970-luvuilta. Saarta ja siellä 1900-luvun alusta ollutta suurta huvilaa isännöi 1930-luvulla maineikas saksalainen Zeppelin-lentäjä, kreivi Magnus von Platen-Hallermund. Sodan jälkeen saari joutui rauhansopimuksen ehtojen mukaan saksalaisena omaisuutena Neuvostoliiton valtiolle, joka ensin vuokrasi saaren rakennuksineen Suomen Kommunistiselle Puolueelle ja Stalinin kuoltua myi SKDL:lle, jolla se oli vuoteen 1960. Tuolloin saari uusien omistajien toimesta jaettiin tonteiksi ja vanha huvila purettiin.


title: Satamasaari

text: Satamasaari () ja sen vieressä oleva pienempi Pikku Satamasaari (ruots. "Lilla Hamnholmen") ovat saaria Helsingissä Vuosaaren kaupunginosassa, Kallahden selällä. Saarten pinta-alat ovat 5,5 ja 0,6 hehtaaria. Saaret omistaa Helsingin kaupunki, ja niillä on tiheä Kivinokka-tyyppinen kesämaja-alue, jossa on kaikkiaan noin 102 kesämajaa ja Pikku Satamasaaressa 7 kesämajaa. Isommalla saarella on päärakennuksena 1880-luvun herrashuvila. Saarella oli kalastajatorppa 1840-luvulta 1870-luvulle. Kesäisin saarelle pääsee paitsi omilla veneillä, myös Hakaniemestä Vuosaareen kulkevalla yhteyslaivalla.


title: Vasikkaluoto

text: Vasikkaluoto (ruotsiksi "Kalvholmen") on matala saari Vartiokylän lahdella, Vartiosaaren pohjoispuolella. Sen pinta-ala on 2,6 hehtaaria. Saaren on vuodesta 1970 omistanut Helsingin kaupunki. Nykyisin se on vuokrattu partioliikettä lähellä olevalle taholle. Saaressa on viime vuosina pidetty partioleirejä ja prometheus-leirejä. Saarelle on vuonna 2007 hyväksytty asemakaava.


title: Vasikkaluoto

text: Vasikkaluodossa oli Itä-Helsingin varhaisin herrashuvila jo 1840-luvulla. 1860–1870-luvuilla pienessä saaressa asui yksinään ympärivuotisesti "onnettomasti rakastuneeksi aatelimieheksi" mainittu entinen nimismies ja merikapteeni Kristian Fredenborg (1809–1882). Hän kutsui saarta nimellä Kristiansö. Vuosista 1949 ja 1952 vuoteen 1970 saaren omisti Kone Oy. Tuolloin saarta kutsuttiin Konekariksi. Paikka toimi konelaisten virkistyssaarena. 1970-luvulta 2000-luvun alkuun saari oli vuokrattuna sotainvalideille. Saaren rakennuksista vanhimmat ovat 1800-luvulta ja uusimmat 1950-luvulta.


title: Pyysaari

text: Pyysaari (ruotsiksi "Järpholmen") on Helsingin kaupungin omistama pieni saari Laajasalon ja Kulosaaren välisen Tullisaaren salmen luona. Saari on yhdistetty kävelysillalla Tullisaaren kansanpuistoon Laajasalossa. Saari on toiminut vuodesta 1930 lähtien Helsingin Työväen Pursiseuran tukikohtana. Saaressa olevassa 1900-luvun alun huvilassa toimii ravintola. Pyysaaren vieressä on pikkuruinen saari Pyyluoto ja sen vieressä merestä kohoava Pyykivi, vanha kylien rajapyykki


title: Jon Landlord

text: Jon Landlord (oik. Jari Salonen, s. 13. marraskuuta 1965 Tukholma) on suomalainen laulunsanoittaja, DJ sekä 2. Maanantai yhtyeen perustajajäsen.


title: Jon Landlord

text: Landlord syntyi Tukholmassa, jonne hänen vanhempansa olivat muuttaneet työn perässä aiemmin. Landlordin täytettyä seitsemän vanhemmat halusivat tehdä hänestä suomalaisen ja muuttivat Suomeen pojan koulunkäyntiä varten. Landlord varttui Jyväskylässä.


title: Jon Landlord

text: Landlord oli pienestä pitäen innostunut musiikista sekä vinyylien keräilystä, ja hän aloitti DJ uransa vuonna 1985 keikalla Petäjäveden luokiossa siskonsa pyynnöstä, josta innostuneena hän kasvatti levykokoelmaansa sekä haki DJ:n paikkaa eri ravintoloista Jyväskylän seudulla.


title: Jon Landlord

text: Vuonna 1988 Landlord päätti lähteä "oikeisiin töihin" keikkailun ohessa ja haki poliisikouluun. Poliisin urallaan hän oli menestyksekäs ja työskenteli KRP:ssä tutkijana 1998-2012.


title: Jon Landlord

text: Vuonna 1994 Landlord perusti 2. Maanantai -nimisen humoristista eurodancea esittävän yhtyeen yhdessä ystävänsä Peter Bottnen (oik. Petri Flander) kanssa saunanlauteilla salmiakkikoskenkorvan voimalla. Yhtye esiintyi vuodesta 1994 vuoteen 1996 sekä uudestaan vuodesta 2010 lähtien. Yhtye on julkaissut kolme studioalbumia, ja neljäs on tekeillä. Yhtyeen menestynein kappale on "Mixet tahdo olla munkaa", joka oli vuoden 1994 myydyin kotimainen single.


title: Jon Landlord

text: 2. Maanantain mukana hän pääsi sisään Suomen musiikkipiireihin ja tutustui moniin tunnettuihin suomalaisiin artisteihin, joille hän teki sanoituksia usealle kymmenelle albumille. Tunnetuimpia artisteja ovat Tauski, Isto Hiltunen, CatCat, Hausmylly, Kurre sekä Katri Helena.


title: Jon Landlord

text: Levyistä liki 20 on myynyt vähintään kultaa.


title: Jon Landlord

text: Hän on myös menestynyt harraste-urheilija; hän oli Team Finland Tunturin extremejoukkueessa kilpailemassa 1998 Eco Challenge seikkailu-urheilukilpailussa Marokossa. Matka oli 500 km ja reitti meni Atlanttilla ja Atlasvuorilla. Joukkueessa oli lisäksi Tom Packalen, Panu Kanniainen ja Dominic Arduin.


title: Jon Landlord

text: Vuonna 2003 hän voitti suomenmestaruuden 10 km sisäsoudussa, sekä teki samana vuonna suomenennätyksen sisäsoudun maratonilla.


title: Jon Landlord

text: Vuonna 2012 helmikuussa työstressin ja kiireisen elämän seurauksena hän sai aivoinfarktin. Siitä toivuttuaan hän lopetti työnsä KRP:ssä.


title: Jon Landlord

text: Vuonna 2016 Landlord teki paluun keikkalavoille omalla Vinyylidisco-kiertueellaan, jolla hän kiertää ravintoloita eri puolilla Suomea. Hän keikkailee myös yhdessä 2. Maanantai yhtyeen kanssa.


title: Jon Landlord

text: Singlet:


title: Marko Suvelo

text: Marko Suvelo (s. 31. lokakuuta 1975 Riihimäki) on uransa lopettanut jääkiekkoilija, pelipaikaltaan maalivahti. Suvelolla on sekä Suomen että Saksan kansalaisuus.


title: Marko Suvelo

text: Suvelo pelasi ensimmäiset miesten sarjapelinsä HPK:n joukkueessa kaudella 1993–1994. Kauden jälkeen Suvelo siirtyi Ässien organisaatioon, jossa kuitenkin pelasi pääsääntöisesti A-nuorten joukkueessa. Miesten pelejä kertyi Porissa kahden kauden aikana vain kaksi ja hän kävi myös lainalla SaPKo:n 1-divisoonan joukkueessa.


title: Marko Suvelo

text: Seuraavat kolme kautta 1996–1999 Suvelo pelasi pääsääntöisesti Titaanien ja SaPKo:n joukkueissa I- ja II-divisioonassa käyden syksyllä 1997 myös Ruotsin Kirunassa. Kauden 1999–2000 aluksi Suvelo lähti Saksan 3. sarjatasolle REV Bremerhavenin joukkueeseen jossa pelasi kolme kautta. Suvelo siirtyi kaudella 2002–2003 Saksassa Heilbronniin ja seuraavan kauden 2003–2004 hän pelasi Schwenningenissä. Kauden 2004–2005 aluksi Suvelo palasi vielä Savonlinnaan pelaamaan Suomi-sarjaa kahdeksan ottelun ajaksi kunnes tie vei jälleen Saksan kolmostasolle SC Preussen Berlinin riveihin. Seuraavan kauden 2005–2006 Suvelo pelasi Saksan 4. korkeimmalla sarjatasolla Blue Lions Leipzigin joukkueessa josta siirtyi Bad Tölziin kaudeksi 2006–2007 ja Bietigheimiin 2007–2008. Kaudet 2008–2010 Suvelo pelasi Crimmitschaussa ja syksystä 2010 eteenpäin hänen joukkueenaan oli Bremerhaven.


title: Marko Suvelo

text: Kaikkiaan Suvelo pelasi 17 kautta Saksan alasarjoissa kunnes siirtyi kauden 2015–2016 päätteeksi VER Selber Wölfen maalivahtivalmentajaksi ja joukkueenjohtajaksi.


title: Ganigan López

text: Ganigan López (s. 12. marraskuuta 1981 on meksikolainen ammattinyrkkeilijä ja WBC-liiton tunnustama alemman kärpässarjan maailmanmestari. López on otellut urallaan myös kärpässarjassa, jossa on voittanut WBC-latinomestaruuden.


title: Ganigan López

text: López aloitti ammattiuransa vuonna 2003. Ensimmäisen tappionsa hän kärsi jo kolmannessa ottelussaan vuonna 2004 Oscar Saturninoa vastaan. Seuraava tappio tuli vuonna 2006 kokeneelle, WBC-liiton mestaruusottelussa käyneelle Juan Palaciosille. López on otellut useasti pienten liittojen mestaruusotteluissa sekä korsisarjassa että alemmassa kärpässarjassa. Ottelussa korsisarjan WBC-latinomestaruudesta vuonna 2009 López hävisi ensiotteluaan otelleelle Jose Alfredo Zunigalle mutta voitti seuraavassa ottelussaan Zunigan WBC:n Karibian liiton mestaruusottelussa. WBC-Karibian ottelu käytiin alemmassa kärpässarjassa. WBC-liiton mestaruuden López voitti vuonna 2016 voittamalla Yu Kimuran yksimielisesti tuomariäänin täysien erien jälkeen. Mestaruutta López on puolustanut kerran. Käydyssä ottelussa López voitti Jonathan Taconingin kaikin tuomariäänin 12 eräisen ottelun päätteeksi.


title: Amenemnisu

text: Amenemnisu oli muinaista Egyptiä 21. dynastian aikaan neljän vuoden ajan hallinnut faarao. Amenemnisun isä oli Smendes ja äiti oli Tentamon. Amenemnisun olemassaolo on kyetty varmistamaan vain hänen seuraajansa haudasta löytyneestä kultaisesta jousen suojuksesta jossa lukee Amenemnisun kuninkaallinen nimi Neferkare.


title: Paul Kuusberg

text: Paul Kuusberg (30. huhtikuuta 1916 Tallinna –21. tammikuuta 2003) oli virolainen kirjailija ja päätoimittaja. Kuusbergin teoksia on käännetty noin 30 kielelle, suomeksi romaanit "Enn Kalmin kaksi minää" (1964) ja "Andres Lapeteuksen tapaus" (1967).


title: Paul Kuusberg

text: Kuusberg työskenteli isänsä tavoin rakennusmiehenä Viron itsenäisyyden vuosina, kunnes liittyi 1940 puna-armeijan Viron armeijakuntaan koska kannatti Viron neuvostomiehitystä. Vuosina 1944–1946 hän toimitti divisioonan lehteä, josta alkoi pitkä toimittajaura. Kuusberg toimi "Looming"-kirjallisuuslehden päätoimittajana 1957–1960 ja 1968–1976. Vuosina 1976–1983 hän toimi Viron neuvostotasavallan kirjailijaliiton johtokunnan puheenjohtajana.


title: Paul Kuusberg

text: Paul Kuusberg aloitti kirjailijanuransa vasta nelikymmenvuotiaana esikoisromaanilla "Müürid" (”Muurit”, 1957), joka kuvasi Viron työväenluokan vallankumouksellisen tietoisuuden kasvua 1930-luvun lopulla. Paljon parempana pidetään hänen toista romaaniaan "Enn Kalmin kaksi minää" (1961, suom. 1964), joka kuvaa puha-armeijan Viron armeijakunnan taisteluja nuoren sotamiehen näkökulmasta. Sotavuosista kertovat myös Kuusbergin romaanit "Südasuvel" (”Keskikesällä”, 1966) ja "Üks öö" (”Yksi yö”, 1973).


title: Paul Kuusberg

text: Kuusbergin toinen suomennettu romaani "Andres Lapeteuksen tapaus" (1963, suom. 1967) kuvaa entisen rintamaupseerin rappiota sodanjälkeisissä oloissa ihanteettomaksi hyödyntavoittelijaksi. Romaanissa "Vihmapiisad" (”Sadepisarat”, 1976) Kuusberg yhdistää edellisten romaaniensa teemat neljän koulutoverin kautta nähdyiksi.


title: Paul Kuusberg

text: Paul Kuusbergin tuotantoon kuuluvat myös omaelämäkerrallinen novellikokoelma "Vabaduse puiestee" (”Vapauden puistokatu”, 1971) sekä novellikokoelmat "Naeratus" (”Hymy”) ja "Meie kiisul kriimud silmad..." (”Meidän kissalla vinot silmät”).


title: Paul Kuusberg

text: Vuonna 1966 Kuusberg sai tasavaltansa ansioituneen kirjailijan ja vuonna 1972 kansankirjailijan arvon. Vuonna 1971 hän sai Friedebert Tuglas -palkinnon.


title: Mih’ail Hardzjaitšuk

text: Mih’ail Mikalajevitš Hardzjaitšuk (, , łacinkaksi "Michaił Mikałajevič Hardziajčuk", ; s. 23. lokakuuta 1989 Saran, Kazahstanin SNT, Neuvostoliitto) on kazakstanilaissyntyinen valkovenäläinen jalkapalloilija. Hän edustaa Valko-Venäjän jalkapalloliigassa pelaavaa BATE Borisovia ja on pelipaikaltaan keskikenttäpelaaja


title: Jaan Kärner

text: Jaan Kärner (27. toukokuuta 1891 Kirepi, Tartumaa – 3. huhtikuuta 1958 Tartto) oli virolainen runoilija, kirjailija ja päätoimittaja.


title: Jaan Kärner

text: Maanviljelijän poikana syntynyt Kärner kävi viisivuotisen ministeriumikoulun ja jatkoi myöhemmin opintojaan Moskovassa Šanjavskin yksityisessä yliopistossa, jossa hän opiskeli historiaa. Vuodesta 1910 Kärner toimi lehtimiehenä Tallinnassa, Tartossa ja Viljandissa. Vuosina 1927–1929 ja uudelleen 1944–1946 Kärner toimi "Looming"-kirjallisuuslehden ja vuosina 1936–1938 "Tänapäev"-lehden päätoimittajana.


title: Jaan Kärner

text: Kärner pakeni Viron saksalaismiehitystä 1941–1944 Neuvostoliittoon. Hän joutui keskeyttämään työuransa vuonna 1946 sairauden vuoksi. Hän kuoli Tartossa 1958.


title: Jaan Kärner

text: Kolme Kärnerin runoa on suomennettu vuonna 1940 ilmestyneeseen kokoelmaan "Eestin runotar : virolaisen lyriikan antologia".


title: Nuovo Trasporto Viaggiatori

text: Nuovo Trasporto Viaggiatori S.p.A. (NTV) on italialainen junayhtiö, joka harjoittaa suurnopeusjunaliikennettä Italiassa. Yhtiö aloitti toimintansa vuonna 2012. NTV:n liikevaihto oli vuonna 2015 308 miljoonaa euroa ja tulos niukasti positiivinen. Matkustajia oli noin 9 miljoonaa.


title: Nuovo Trasporto Viaggiatori

text: NTV on nimennyt junaliikenteensä ".italo"-tuotteeksi. Suurin osa reiteistä on RFI:n suurnopeusradoilla. NTV:n junat kulkevat Italian suurimpien kaupunkien välillä. Liikennettä on Venetsiasta sekä Torinosta Milanon kautta Bolognaan, josta edelleen Roomaan, Napoliin ja Salernoon.


title: Nuovo Trasporto Viaggiatori

text: Yhtiöllä on käytössä 25 kappaletta Alstomin AGV 575 -suurnopeusjunia, joiden huippunopeus on 360 kilometriä tunnissa. Lisäksi NTV on sopinut 15 Pendolino-junan hankkimisesta.


title: Nuovo Trasporto Viaggiatori

text: NTV:n pääomistajia ovat yhtiön perustajat "MDP Holdings" -yhtiön kautta (36,8 %) sekä Italian suurin pankki "Intesa Sanpaolo" (24,5 %). Alkuvaiheessa Ranskan valtion rautatiet (SNCF) oli merkittävä omistaja viidenneksen osuudellaan, mutta se on luopunut omistuksestaan lähes kokonaan.


title: Koko Hubara

text: Shirley Meital ”Koko” Hubara (s. 1984 Vantaa) on suomalainen toimittaja, kääntäjä ja kirjailija. Hänet tunnetaan muun muassa "Ruskeat tytöt" -blogista, joka muuttui verkkomediaksi maaliskuussa 2017.


title: Koko Hubara

text: Hubara työskentelee kirjallisuuden ja median parissa. Hän on "Ruskeat Tytöt" -verkkomedian päätoimittaja ja toimii myös "Kirkko ja kaupunki" -lehden kolumnistina. Hubara on aikaisemmin työskennellyt kymmenen vuotta toimittajana ja "Basso"-lehden toimituspäällikkönä. Lisäksi hän on työskennellyt A-Klinikkasäätiössä. Hubara on myös toinen Roxane Gayn "Bad Feminist" -teoksen suomentajista.


title: Koko Hubara

text: Hubaran esikoisteos "Ruskeat tytöt" ilmestyi helmikuussa 2017, ja syyskuussa 2018 se julkaistiin myös ruotsiksi käännettynä.


title: Koko Hubara

text: "Ruskeat tytöt" palkittiin vuonna 2015 parhaana yhteiskunnallisena blogina A-Lehtien "Blog Awards" -gaalassa. Vuonna 2017 Yhteiskunta-alan korkeakoulutetut valitsi Hubaran vuoden yhteiskuntatieteilijäksi.


title: Koko Hubara

text: Pitkään Helsingissä asunut Hubara on syntynyt ja kasvanut Vantaan Pähkinärinteessä ja Hämeenkylässä. Hänen isänsä on Jemenin juutalainen ja äiti suomalainen. Hubara on kertonut joutuneensa koulukiusatuksi ihonvärinsä vuoksi. Yläasteella hänelle suositeltiin uravalinnaksi lähihoitajan ammattia, vaikka Hubaran keskiarvo oli 9,3. Hän jatkoi kuitenkin lukioon ja yliopistoon opiskelemaan englantilaista filologiaa, sosiaalityötä, Pohjois-Amerikan tutkimusta ja viestintää. Vuonna 2015 Hubara valmistui valtiotieteiden kandidaatiksi. Hubaralla on yksi lapsi.


title: Uno Laht

text: Uno Laht (30. huhtikuuta 1924 Valga – 24. syyskuuta 2008 Tallinna) oli virolainen kirjailija ja runoilija. Hänen neuvostoelämää satirisoivasta tuotannostaan on suomennettu vain teksti kuvateoksessa "Kiitos, Helsinki" (Eesti Riiklik kirjastus, 1964).


title: Uno Laht

text: Uno Laht syntyi virkamiehen poikana Valgassa ja kävi Tallinnassa reaalikoulun. Toisen maailmansodan ja Viron saksalaismiehityksen aikana Laht evakuoitui Neuvostoliiton selustaan ja palveli vuodesta 1942 ensin puna-armeijan Viron armeijakunnassa ja sitten turvallisuuspalvelun tehtävissä Tallinnassa. Vuosina 1946–1953 hän teki toimittajan töitä kunnes ryhtyi vapaaksi kirjailijaksi.


title: Uno Laht

text: Laht tuli tunnetuksi ajankohtaisena ja satiirisena sodanjälkeisten aikojen kuvaajana. Hänen esikoiskokoelmansa "Piimahambad" (”Maitohampaat”, 1954) ja sen ”paikattu” laitos (1956) sisältää runomuotoisia pakinoita ja ajankohtaisia kupletteja, muunnelmia ajan tunnetuista lauluista. Vuoden 1958 kokoelmassa "Sinelitaskust seanahkse portfellini" (”Manttelintaskusta siannahkaiseen salkkuun”) Lahtin tyyli oli monipuolistunut ja vakavoitunut. 1960-luvun kokoelmissaan hän jatkoi hyökkäyksiään pikkuporvarillisuutta, pysähtyneisyyttä ja byrokratiaa vastaan.


title: Uno Laht

text: Kymmenkunnan runokokoelman lisäksi Lahtin tuotantoon kuuluu kaksi oopperalibrettoa, novellikokoelma "Bordelli likvideerimine" ((”Bordellin likvidointi”, 1974) sekä kokoelma kirjallisia pakinoita ja parodioita "Paroodi-koodi-oodiaid" (1969). Vuonna 1959 esitettiin hänen näytelmänsä "Atlandi heeringas" (”Atlantin silli”).


title: Poziv

text: Poziv (Позив, Puhelu) on serbialainen pop-folk-laulaja Svetlana Ražnatovićin viidestoista studioalbumi. Se julkaistiin 17. kesäkuuta 2013


title: D.A.C.

text: D.A.C. on yhdysvaltalaisen outlaw country -muusikko David Allan Coen levy vuodelta 1982.


title: D.A.C.

text: Kaikki kappaleet on kirjoittanut David Allan Coe.


title: Kevin Wortman

text: Kevin D. Wortman (22. helmikuuta 1969 Saugus, Massachusetts, Yhdysvallat – 11. huhtikuuta 2018) oli yhdysvaltalainen jääkiekkopuolustaja. Hän pelasi kaudella 1993–1994 viisi NHL-ottelua Calgary Flamesissa. Enimmäkseen Wortman pelasi ammattilaisurallaan Pohjois-Amerikassa IHL:n ja AHL:n farmiliigoissa. Neljän niissä vietetyn vuoden jälkeen hän pelasi Euroopassa yhteensä kuusi vuotta Suomessa, Saksassa ja Itävallassa. Wortman laukoi oikealta.


title: Kevin Wortman

text: Wortman pelasi Massachusettsin paikallisia juniorisarjoja Mass-Bay Chiefsin joukkueessa, jonka jälkeen hän kävi vuodet 1987–1991 American International Collegea. Calgary Flames varasi Wortmanin kahdeksannella kierroksella 168. pelaajana . Hän aloitti ammattilaisuransa IHL-joukkue Salt Lake Golden Eaglesissa kaudella 1991–1992, jolloin Wortmanin tulokaskausi liigassa toi 82 runkkosarjaottelussa tehot 12+34=46 ja viidessä playoff-ottelussa yhden maalin. Hän oli runkosarjassa joukkueensa tehokkain puolustaja ja neljänneksi paras pistemies. Wortman sijoittui IHL:n puolustajien pistepörssissä neljänneksi. Hänet palkittiin kauden päätteeksi liigan parhaana yhdysvaltalaissyntyisenä tulokkaana Ken McKenzie Trophylla. Kaudella 1992–1993 Wortman oli Golden Knightsin tehokkain puolustaja ja hän sijoittui IHL:n puolustajien pistepörssissä neljänneksi tehoilla 13+50=63. Wortman valittiin kauden päätteeksi liigan toiseen tähdistökentälliseen.


title: Kevin Wortman

text: Wortman debytoi Calgary Flamesin NHL-joukkueessa kaudella 1993–1994, jolloin hän pelasi siellä viisi runkosarjaottelua ilman tehopisteitä. Wortman teki NHL-debyyttinsä 9. marraskuuta 1993 Los Angeles Kingsia vastaan. Hän sai ottelusta teholukeman +2. Wortman pelasi suurimman osan kaudestaan AHL-joukkue Saint John Flamesissa, jonka tehokkain puolustaja hän oli tehoilla 17+32=49. Wortman sijoittui liigan puolustajien pistepörssissä kymmenenneksi.


title: Kevin Wortman

text: Elokuussa 1994 Wortman teki vapaana agenttina sopimuksen San Jose Sharksin kanssa. Hän pelasi kauden 1994–1995 kuitenkin kokonaan IHL-joukkue Kansas City Bladesissa, jonka kanssa Wortman eteni aina Turner Cup -finaaleihin saakka. Mestaruuden vei kuitenkin Denver Grizzlies otteluvoitoin 4-0. Kauden 1995–1996 hän vietti Fort Wayne Kometsin IHL-joukkueessa. Wortman oli joukkueen eniten maaleja tehnyt puolustaja 12 osumallaan. Pudotuspeleissä hän oli tehoilla 2+4=6 Kometsin paras syöttäjä ja jakoi sisäisen pistepörssin voiton Shawn Evansin kanssa.


title: Kevin Wortman

text: Kaudeksi 1996–1997 Wortman siirtyi SM-liigajoukkue JyP HT:hen, jonka eniten maaleja tehnyt puolustaja hän oli kahdeksalla osumallaan Pekka Poikolaisen kanssa. Wortman jakoi 23 tehopisteellään SM-liigan puolustajien pistepörssin kuudennen sijan Jokereiden Pasi Sormusen kanssa. Kaudella 1997–1998 hän oli JYPin (ent. JyP HT:n) tehokkain puolustaja tehoilla 10+16=26 ja Wortman jakoi joukkueen sisäisen maalipörssin kolmannen sijan Marko Ojasen ja Håkan Åhlundin kanssa. Hän sijoittui SM-liigan puolustajien pistepörssissä seitsemänneksi. Kaudella 1998–1999 Wortman oli tehoilla 13+13=26 JYPin tehokkain puolustaja ja hän jakoi joukkueen sisäisen pistepörssin kolmannen sijan Marko Ojasen kanssa. Wortman oli myös Tommi Turusen ja Veli-Pekka Nutikan ohella ainoa JYPin kolmessa puolivälieräottelussa maalinteossa onnistunut pelaaja.


title: Kevin Wortman

text: Wortman siirtyi kaudeksi 1999–2000 Saksan DEL-liigan Schwenninger Wild Wingsiin. Kaudella 2000–2001 hän jatkoi samassa liigassa Moskitos Essenin riveissä. Pelaajauransa viimeisen kauden 2001–2002 Wortman pelasi Itävallan pääsarjan Vienna Capitalsissa, jonka kolmanneksi paras maalintekijä hän oli 13 osumallaan.


title: Kevin Wortman

text: Wortman edusti Yhdysvaltain A-maajoukkuetta USA Cupissa vuonna 1990.


title: Reijo Ruskeepää

text: Reijo Rikhard Ruskeepää (26. huhtikuuta 1914 Suomusjärvi – 14. helmikuuta 1945 Helsinki) oli suomalainen taidemaalari, jonka aiheina olivat erityisesti henkilöt ja maisemat. Hän toimi myös kivipiirtäjänä.


title: Reijo Ruskeepää

text: Ruskeepään vanhemmat olivat kansakoulunopettaja Rikhard Jeremias Ruskeepää ja Irene Amanda Ruskeepää omaa sukua Alanko. Reijo Ruskeepää kävi viisi luokkaa Porvoon yhteislyseota ja opiskeli taidetta 1937–1939 Suomen Taideyhdistyksen piirustuskoulussa, jossa sai oppilaspalkinnon. Lisäoppia hän hankki opintomatkalla Tukholmaan ja Kööpenhaminaan 1939.


title: Reijo Ruskeepää

text: Ensi kerran Ruskeepään teoksia oli esillä näyttelyssä Helsingissä 1939. Suomalaisissa yhteisnäyttelyissä hänen maalauksiaan oli esillä Suomen Taiteilijaseuran näyttelyissä 1942 ja 1945 sekä Nuorten näyttelyssä 1939, 1940 ja 1943. Hänen muistonäyttelynsä järjestettiin Helsingissä 1945. Ruskeepään teoksia on hyväksytty Ateneumin taidemuseon, Imatran taidemuseon ja Alvar Aalto -museon kokoelmiin. Hänelle myönnettiin valtion apuraha 1939 ja Lindemarckin stipendi 1941. Palkintoja Ruskeepää voitti maalauksillaan usein. Hän sai ensimmäisen palkinnon Nuorten talvinäyttelyssä 1943, neljännen palkinnon valtion taidekilpailussa 1943 sekä toisen palkinnon valtion taidekilpailussa 1944. Suomen Taiteilijaseuran jäseneksi Ruskeepää valittiin 1940.


title: Joel Räsänen

text: Joel Viktor Räsänen (7. elokuuta 1905 Viipuri – 19. marraskuuta 1978 Espoo) oli suomalainen taidemaalari ja taidegraafikko, joka toimi myös mainospiirtäjänä ja kuvittajana sekä taideopettajana.


title: Joel Räsänen

text: Räsäsen vanhemmat olivat työnjohtaja Matti Räsänen ja Lydia Räsänen omaa sukua Haukinen. Joel Räsänen kävi kansakoulun ja suoritti taideopintoja Viipurin taiteenystäväin piirustuskoulussa 1919–1924. Lisäoppia hän hankki ulkomailta opiskelemalla Saksassa Leipzigin valtiollisessa graafisen taiteen akatemiassa 1926–1927 ja tekemällä opintomatkan Ruotsiin, Norjaan ja Tanskaan 1938.


title: Joel Räsänen

text: Teoksiaan Räsänen sai ensi kerran esille Viipurissa 1926 järjestetyssä näyttelyssä. Suomalaisiin yhteisnäyttelyihin hän osallistui Nuorten näyttelyyn 1939, 1940, 1943 ja Suomen Taiteilijaseuran näyttelyyn 1941, 1942, 1943, 1945, 1948, 1949, 1950, 1951 ja 1953 sekä Suomen taideakatemian kolmivuotisnäyttelyyn 1950. Yksityisnäyttelyn hän järjesti Helsingissä 1946. Ulkomailla järjestettyihin Suomen taiteen näyttelyihin Räsänen osallistui Göteborgissa Ruotsissa 1939, Oslossa Norjassa 1940, Göteborgissa 1940 ja Tukholmassa Ruotsissa 1940. Hänen teoksiaan on hyväksytty Viipurin taidemuseon ja Lahden taidemuseon kokoelmiin. Taideopetusta Joel Räsänen antoi Taideteollisen oppilaitoksen grafiikan osaston yliopettajana 1953–1968. Suomen Taiteilijaseuran jäseneksi Räsänen valittiin 1940. Hän oli myös Taidemaalariliiton, Viipurin taiteilijaseuran ja Suomen Piirtäjäliiton jäsen.


title: Joel Räsänen

text: Räsänen oli Elovena-kaurahiutaleiden kuluttajapakkauksen alkuperäinen kuvittaja, sillä hän voitti 1925 järjestetyn Karjalan myllyn mainoskilpailun.


title: Frank Dalton

text: Frank Dalton oli Daltonin veljeksistä vanhin ja aloitti uransa kuuluisan tuomarin Isaac Parkerin apulaisena Fort Smithissä Arkansasissa. Hänestä tuli hevosvaras ja pankkiryöstäjoukon johtaja. Hän kuoli revolveritaistelussa Fort Smithin lähellä marraskuun 27 päivänä 1887 vain 28 vuoden ikäisenä.


title: Tre Franco Berthod

text: Tre Franco Berthod on laskettelurinne Espace San Bernardon talviurheilukeskuksessa La Thuilessa Italiassa.


title: Tre Franco Berthod

text: Tre Franco Berthod -rinteessä järjestettiin alppihiihdon maailmancupin naisten vauhtilajiosakilpailut vuonna 2016.


title: Lilli Promet

text: Lilli Promet (16. helmikuuta 1922 Petseri – 16. helmikuuta 2007 Tallinna) oli virolainen kirjailija, jonka tuotannosta on suomennettu romaani "Eikä rakkaus täyty" (Otavan Neuvostokirjallisuutta-sarja, 1977, alkuteos "Primavera", 1971). Hän on tunnetumpi lyhyemmistä proosateoksista kuten novelleista, joista muutama on suomennettu kokoelmiin "Kamelinsilmä" (1974), "Eestiläinen novelli" (1979) ja "Sirpaleissa" (1991).


title: Lilli Promet

text: Lilli Promet syntyi kuvataiteilijan tyttärenä, kävi itsekin Tallinnan taidekoulua ennen toista maailmansotaa ja valmistui keraamikoksi. Viron saksalaismiehityksen aikana hän pakeni Neuvostoliittoon, jossa hän työskenteli virolaisten radio-ohjelmien lähetyskeskuksessa Leningradissa. Vuosina 1944–1951 hän teki toimittajan töitä Tallinnassa kunnes jäi vapaaksi kirjailijaksi.


title: Lilli Promet

text: Varhaisteoksessaan "Püha kunsti jüngrid" (”Pyhän taiteen opetuslapset”, 1958) Promet kuvaa kolmen kertomuksen kautta taiteilijoita ja heidän pohtimiaan kysymyksiä. Vuonna 1958 häneltä ilmestyivät myös kokoelma "Ainult puhtast armastusest" (”Vain puhtaasta rakkaudesta”) ja yhdessä aviomies Ralf Parven kanssa kirjoitettu matkakirja "3 × pakitud kohver". 1960-luvun alkupuolen kokoelmat "Roosa kübar" (”Vaaleanpunainen hattu”, 1961) ja "Lamav tiiger" (”Makaava tiikeri”, 1964) sisältävät novelleja, novelletteja, lastuja ja satuja.


title: Lilli Promet

text: Myöhemmällä urallaan Promet laajensi romaaneihin, "Meesteta küla" (”Miehetön kylä”, 1962) kuvaa Viron sotatantereelta Neuvostoliiton selustaan pieneen tataarikylään paenneita virolaisia. Suurimman kansainvälisen huomion sai vuoden 1971 suomeksikin julkaistu romaani "Eikä rakkaus täyty", joka kuvaa neuvostoliittolaista matkailijaryhmää Italiassa. Päähenkilö, naisnäyttelijä, tapaa uudelleen nuoruutensa rakastetun. Romaani "Tüdrukud taevast" (”Taivaan tytöt”, 1979) sijoittuu natsimiehityksen ajan Viroon, ja tapahtumat nähdään vakoilijaksi tutuille seuduille lähetetyn tytön silmin.


title: Zetor (yhtye)

text: Zetor on helsinkiläis-vantaalais-porvoolainen rockyhtye, jonka aktiivisin ura osui vuosille 1985-1990. Yhtyeen ohjelmisto koostuu pääasiassa 1970-luvun iskelmäpopista, jota on muokattu lähemmäs tuon aikakauden rock-ilmaisua. Asianmukainen pukeutuminen on myös ollut alusta asti yhtyeelle tärkeää. Zetor tunnetaan ehkä parhaiten albumistaan Lihakenkä (Välilevy VILU 2), jonka kansikuvaa varten rakennettiin sananmukaisesti lihakenkä teurasjätteistä mm. hanhen peräosasta. Kuva päätyi teokseen Koko hajanainen kuva, Suomalaisen taiteen 80-luku (tekijät Marja-Terttu Kivirinta, Ilppo Pohjola, Leena-Maija Rossi) WSOY, Porvoo 1991.


title: Zetor (yhtye)

text: Yhtyeen julkaistu tuotanto käsittää albumin lisäksi kolme singleä. (Tuplalive-single sisältäen kappaleet Apinamies, Kun loit elämälle pohjaa, Unisatu ja Tankeros love sekä lp-julkaisun Väinämöinen/ Haltin häät)


title: Zetor (yhtye)

text: Zetor on esiintynyt televisiossa :


title: Zetor (yhtye)

text: Tähdet Tähdet , Kolmostv 1988


title: Zetor (yhtye)

text: Yölinja, Yle TV2 1989


title: Zetor (yhtye)

text: Zoo,Yle 1 1991


title: Zetor (yhtye)

text: 2000-luvulla yhtye on keikkaillut harvakseltaan, lähinnä vanhojen fanien vuosipäivillä.


title: Zetor (yhtye)

text:
Aktiivikokoonpano vuonna 2016:
Muita pitkäaikaisia jäseniä:


title: Lihakenkä

text: Lihakenkä on Zetor-yhtyeen vuonna 1988 ilmestynyt lp levy(Vilu2). Levyn julkaisi Välilevy-levyhtiö. Levy sisältää 13 rockhenkisesti sovitettua iskelmää. Levy herätti enemmän huomiota kansitaiteensa kuin musiikkinsa puolesta. Levyn kannessa on teurasjätteistä koostettu lihakenkä.


title: Cessna A-37 Dragonfly

text: Cessna A-37 Dragonfly (myös Cessna A-37 Super Tweet) on Yhdysvalloissa suunniteltu ja valmistettu suihkumoottorikäyttöinen kevyt rynnäkkökone ja pommituskone. Ensilentonsa vuonna 1963 lentänyttä konetyyppiä käytettiin myös tiedustelukoneena ja se osallistui Vietnamin sotaan. A-37 käyttää kahta General Dynamics J-85 -tyyppistä suihkumoottoria, jotka antavat 816 km/h huippunopeuden. Koska konetyyppi oli hankintahinnaltaan suhteellisen edullinen verraten esimerkiksi raskaisiin rynnäkkökoneisiin, kuten F-105 Thunderchief, ja rakenteeltaan helpohko eli esimerkiksi ei kovin monimutkainen huoltaa, sitä myytiin useaan Etelä-Amerikan ja Etelä-Afrikan maahan.


title: Cessna A-37 Dragonfly

text: Konetyypin aseistukseen saattaa kuulua tykkiaseistus, konekivääri-podit, raketit, pommit ja ilmataisteluohjukset. Asekuormaa A-37 Dragonfly kykenee kuljettamaan 500 kg:n verran.


title: Druogno

text:
Druogno on kunta Pohjois-Italiassa Verbano-Cusio-Ossolan maakunnassa Piemonten alueella.
Druognon naapurikunnat ovat Masera, Santa Maria Maggiore ja Trontano.


title: K. S. Chithra

text: Krishnan Nair Shantakumari Chithra (s. 27. heinäkuuta 1963 Thiruvananthapuram, Kerala), usein K. S. Chithra, on intialainen laulaja. Hän on laulanut monilla intialaisilla kielillä, kuten hindi, kannada, malajalam, tamili ja telugu. Hän on voittanut lukuisia palkintoja; muun muassa kuusi National Film Awards -palkintoa ja kuusi Filmfare Awards South -palkintoa.


title: Aimée Beekman

text: Aimée Beekman (s. 1933) on virolainen kirjailija ja elokuvaaja. Hänen runsaasta tuotannostaan on suomennettu "Perunakarnevaalit" (Progress 1982, alkuteos "Kartulikuljused").


title: Aimée Beekman

text: Tallinnalaisessa virkamiesperheessä varttunut Beekman opiskeli elokuvausta Yleisliittolaisessa elokuvataiteen korkeakoulussa Moskovassa ja toimi sitten 1956–1960 kuvaajana Tallinnfilmissä, kunnes ryhtyi vapaaksi kirjailijaksi.


title: Aimée Beekman

text: Aimée Beekman on kirjoittanut toistakymmentä romaania ja niiden lisäksi matkakirjoja ja näytelmiä sekä elokuvakäsikirjoituksen yhdessä aviomiehensä Vladimir Beekmanin kanssa.


title: Keski-Pohjanmaan koulutusyhtymä

text:
Keski-Pohjanmaan koulutusyhtymä on neljää oppilaitosta - Keski-Pohjanmaan ammattiopisto, Keski-Pohjanmaan aikuiskoulutus, Keski-Pohjanmaan kansanopisto ja Keski-Pohjanmaan oppisopimustoimisto - ylläpitävä organisaatio, joka antaa koulutusta kahdeksassa toimipisteessä Keski-Pohjanmaan maakunnassa. Koulutusyhtymän keskeisimmät toiminnot ovat ja hallinto sijaitsee Kokkolassa.
Koulutusyhtymän liikevaihto oli vuonna 2013 noin 47,7 miljoonaa euroa.


title: Keski-Pohjanmaan koulutusyhtymä

text: Keski-Pohjanmaan ammattiopisto on Kokkolassa ja sen lähikunnissa Keski-Pohjanmaalla toimiva ammattioppilaitos.


title: Keski-Pohjanmaan koulutusyhtymä

text: Oppilaitosmuotoisesti ammatillista perustutkintoa Keski-Pohjanmaan koulutusyhtymässä opiskeli noin 2 700 opiskelijaa. Heistä Keski-Pohjanmaan ammattioppilaitoksen nuoriso-opiskelijoiksi kirjattiin vuonna 2015 yhteensä 2 148 henkeä (kaikki yht. 4 000).


title: Keski-Pohjanmaan koulutusyhtymä

text: Koulutusyhtymään kuuluva, muun muassa Kokkolassa, Kälviällä ja Pietarsaaressa toimiva Keski-Pohjanmaan kansanopisto sai joulukuussa 2016 Skepsis-yhdistyksen näennäistieteen edistämisestä myönnetyn Huuhaa-palkinnon, koska Keski-Pohjanmaan koulutusyhtymä tarjosi kansalaisopistonsa kautta yhdistyksen kyseenalaiseksi luokittelemia humpuukikursseja esimerkiksi terveydenhoidon koulutustarjonnan rinnalla tai sekaisin samassa kurssiluettelossa esimerkiksi aikuiskoulutuksen tarjonnassa. Myös kansalaisopiston käyttämien kurssinimikkeiden katsottiin olevan osin harhaanjohtavia. Kansalaisopisto kertoi luokittelevansa kritiikkiä saaneet kurssit täydentävän hoitomuodon opetukseksi. Oppilaitoksen mukaan noin 10 prosenttia kansanopiston kaikista opintosuorituksista kertyy tämäntyyppisistä kursseista. Kansanopiston mukaan kurssien avulla on voinut myös työllistyä esimerkiksi luontaishoitajaksi.


title: Moonlight (vuoden 2016 elokuva)

text: Moonlight on vuonna 2016 ensi-iltansa saanut Barry Jenkinsin ohjaama ja käsikirjoittama draamaelokuva. Se perustuu Tarell Alvin McCraneyn näytelmään "In Moonlight Black Boys Look Blue". Sen pääosissa ovat Trevante Rhodes, André Holland, Janelle Monáe, Ashton Sanders, Jharrel Jerome, Naomie Harris ja Mahershala Ali.


title: Moonlight (vuoden 2016 elokuva)

text: Elokuva kuvattiin Miamissa, Floridassa alkuvuonna 2015 ja se sai ensi-iltansa Telluriden elokuvajuhlilla 2. syyskuuta 2016. Suomessa elokuvan ensi-ilta oli 10. helmikuuta 2017.


title: Moonlight (vuoden 2016 elokuva)

text: "Moonlight" palkittiin parhaan elokuvan, miessivuosan (Ali) ja sovitetun käsikirjoituksen Oscareilla oltuaan ehdolla viidessä muussa kategoriassa. Lisäksi se palkittiin parhaan draamaelokuvan Golden Globella, oltuaan ehdolla viidessä muussa kategoriassa.


title: Moonlight (vuoden 2016 elokuva)

text: Elokuvan päähenkilö, Chiron, on musta poika Miamista. Elokuva kertoo hänestä kolmessa eri elämänvaiheessa: pikkupoikana, nuorena ja aikuisena. Koulussa Chironia kiusataan, nuorena hän on epävarma seksuaalisuudestaan, aikuisena hänestä on tullut kovanaama.


title: Moonlight (vuoden 2016 elokuva)

text: Elokuva on saanut erinomaisen vastaanoton kriitikoilta. Arvosteluja keräävän Rotten Tomatoes -sivuston mukaan 98 % kriitikoista on antanut elokuvalle positiivisen arvosanan keskiarvolla 9/10. Keräys perustuu 269 arviointiin. Metacriticissä elokuvalla on 99 pistettä 100:sta.


title: Moonlight (vuoden 2016 elokuva)

text: "Helsingin Sanomien" Anna Möttölä antoi elokuvalle täydet viisi tähteä ja kutsui elokuvaa yhdeksi vuosikymmenen hienoimmista elokuvista. Arvostelussaan hän kirjoitti: ”Elokuva on kuluvan vuosikymmenen hienoimpia ja jättää syvän jäljen, niin tunnetasolla kuin – jo nyt voi ennakoida – elokuvakulttuuriin. "Moonlightia" ei tarvitse verrata mihinkään. Se on täysin oma itsensä, lohdullinen ja vavahduttava elokuva. Viimeistään viimeiset kuvat salpaavat hengen.”


title: Moonlight (vuoden 2016 elokuva)

text: Vuonna 2017 "The New York Timesin" elokuvakriitikot arvioivat "Moonlightin" vuosisadan 25 parhaan elokuvan joukkoon.


title: Neon (ohjelmointikieli)

text: Neon on vuonna 1985 kehitetty olio-ohjelmointikieli samana vuonna julkaistuille Apple Macintosh -tietokoneille. Neon kehitettiin alun perin Motorolan 68000-sarjan prosessorien konekoodia käyttäväksi.


title: Neon (ohjelmointikieli)

text: Neonin kehitti Charles Duff Kriya Systemsissä. Se pohjautuu Forth-kieleen, johon on lisätty olioajattelu. Kielen ensimmäinen 1.0-versio julkistettiin toukokuussa 1985. Neon oli ensimmäinen olio-ohjelmointikieli Apple Macintosh -tietokoneille. Neon kehittyi edelleen Bob Loewensteinin täydentämänä "Yerk"-nimisenä ja Michael Horen jatkokehittämänä "Mops"- ja "PowerMops"-nimisinä. Yerk toimii PowerPC-prosessoreja käyttäen Motorolan 68000-sarjan prosessorien käskykantaa emuloivana vielä Apple PowerMac -koneissakin OS 9.0.4 -käyttöjärjestelmän alaisuudessa 2000-luvun alun tietokoneissa. Nykyisiin Intelin prosessoreja käyttäviin Applen tietokoneisiin on tarjolla OS X -käyttöjärjestelmässä toimiva iMops.


title: Longinoja

text: Longinoja () on noin 6 kilometrin pituinen puro Helsingin koillisessa suurpiirissä pääosin Malmin ja Pukinmäen alueella. Se laskee Vantaanjokeen hieman Savelan eteläpuolella.


title: Longinoja

text: Longinojan valuma-alue on 12,24 neliökilometrin laajuinen. Puro itse kulkee suurelta osin viheralueiden halki, mutta sen valuma-alueella on paljon pinnoitettua ja rakennettua maapinta-alaa, ja sateella sen vedenpinta saattaa hetkessä nousta useita senttimetrejä.


title: Longinoja

text: Longinojasta on tullut koko Suomen talkookunnostuksien mallikohde taimenen elvytystyössä. Puroa ovat kunnostaneet Suomalaisen kalastusmatkailun edistämisseura (Skes ry) ja Virtavesien hoitoyhdistys sekä Helsingin kaupungin rakennusvirasto ja Suomen ympäristökeskus. Puron alkuperäinen taimenkanta on tosin tuhoutunut, mutta sinne on saatu kotiutetuksi Vantaanjoesta nouseva meritaimen.


title: Longinoja

text: Koekalastustulokset kertovat, että kunnostuksilla saavutettu poikasmäärien kasvu, on ollut vuosittain huimaa, ja Longinoja onkin yksi parhaimmista ellei paras Vantaanjokeen laskevista taimenen lisääntymispuroista.


title: Ardi Liives

text: Ardi Liives (vuoteen 1939 Liinev; 31. elokuuta 1929 Tallinna – 9. joulukuuta 1992 Tallinna) oli virolainen näytelmä- ja romaanikirjailija.


title: Ardi Liives

text: Liives syntyi tallinnalaisen teatterimuusikon poikana, opiskeli liiketaloutta ja juridiikkaa ja valmistui Tarton yliopiston oikeustieteellisestä tiedekunnasta 1953. Hän teki toimittajan töitä vuoteen 1962, jolloin hän jäi vapaaksi kirjailijaksi.


title: Ardi Liives

text: Jo koulupoikana 1946 Liives kirjoitti komedian, joka otettiin monien pikkuteatterien ohjelmistoon. Vuoden 1958 näytelmää "Uusaasta öö" (”Uudenvuodenyö”) pidetään hänen ensimmäisenä todella onnistuneena näytelmänä, jonka henkilöhahmot ovat psykologisesti syviä ja dialogi jännitteistä. Liivesin vahvimpana draamateoksena pidetään vuoden 1959 näytelmän "Sinine rakett" parannettua versiota "Mürgi perenaine" vuodelta 1967. Komedianäytelmistä Liivesin parhaiksi arvioidaan "Viini postmark" (1964) ja "Monolisk" (1969).


title: Ardi Liives

text: Näytelmien ja romaanien lisäksi Ardi Liives on kirjoittanut operettilibrettoja, laulunäytelmiä ja radiokuunnelmia.


title: Ardi Liives

text: 1970-luvun puolivälissä Savonlinnan ja Vaasan teatterit esittivät Liivesin näytelmää "Tavaton päivä" (Pühapäev on tore päev).


title: Isobutanoliamiini

text: Isobutanoliamiini eli 2-amino-2-metyylipropanoli (CHNO) on aminoalkoholeihin kuuluva orgaaninen yhdiste. Yhdistettä käytetään muun muassa orgaanisen kemian synteeseissä, happamien kaasujen absorboimiseen sekä emulgaattorina muun muassa kosmetiikkatuotteissa.


title: Isobutanoliamiini

text: Huoneenlämpötilassa isobutanoliamiini on sen alhaisesta sulamispisteestä johtuen usein tahnamaista väritöntä ainetta. Yhdiste liukenee erittäin hyvin veteen. Isobutanoliamiini on emäksistä. Sen pK-arvo on 9,72 ja 0,1 M vesiliuoksen pH on 11,3. Isobutanoliamiini liukenee myös muun muassa etanoliin ja pienessä määrin aromaattisiin liuottimiin. Isobutanoliamiinin reaktiot ovat pääasiassa tyypillisiä sekä alkoholeille että amiineille ja se muun muassa muodostaa suoloja happojen kanssa. Karboksyylihapot reagoivat yhdisteen kanssa muodostaen oksatsoliinijohdannaisen. Isobutanoliamiini voidaan hapettaa 2-aminoisovoihapoksi.


title: Isobutanoliamiini

text: Isobutanoliamiinia valmistetaan pelkistämällä 2-metyyli-2-nitropropanolia vedyttämällä Raney-nikkelin toimiessa katalyyttinä. Yhdiste puhdistetaan tislaamalla.


title: Isobutanoliamiini

text: Isobutanoliamiinilla on useita käyttökohteita. Sitä käytetään muun muassa voiteiden, vahojen ja öljyjen emulgointiaineena muun muassa kosmetiikassa sekä epäorgaanisten väriaineiden dispergointiaineena. Se soveltuu myös happamien kaasujen kuten hiilidioksidin tai rikin oksidien absorboimiseen teollisuuden pakokaasuista. Muita käyttökohteita ovat puskuriliuosten, hiusvärien ja hiussuihkeiden, puhdistusaineiden ja tekstiilikemikaalien valmistus. Orgaanisessa kemiassa isobutyyliamiinia käytetään karboksyylihappojen suojaukseen. Isobutanoliamiinin ja 8-bromiteofylliinin (CHBrNO) seosta kutsutaan pamabromiksi (CHBrNO) ja se on heikko diureetti.


title: Suoarabit

text:
Suoarabit ( "ʻArab al-Ahwār" "Soiden arabit"), myös Maʻdān (), ovat olleet Etelä-Mesopotamian suomaiden asukkaita. Suoarabeja on asunut Irakissa ja Iranissa. Suoarabit ovat perimältään arabeja, ja heidän uskontonsa on yleensä sunnalaisuus, shiialaisuus tai mandealaisuus. Suoarabien pääelinkeinoja olivat alueesta riippuen maanviljely ja karjankasvatus. Kalastusta suoarabit yleensä väheksyvät.
Suoarabit asuivat vetisillä soilla vuoteen 1991, jolloin Saddam Husseinin hallinto kuivatti suot vastauksena etelän shiiamuslimien kapinoihin. Vuoden 2003 jälkeen suoarabit ovat osaksi palanneet aiemmille asuinsijoilleen, ja entisiä suoalueita on uudestaan tulvitettu.


title: Parantola (Hyvinkää)

text:
Parantola on Hyvinkään keskustan läheisyydessä sijaitseva kaupunginosa. Parantola kuuluu Hyvinkään vanhimpiin kaupunginosiin, ja se tunnetaan erityisesti Hyvinkään parantolasta, josta se on saanut nimensä. Parantolanpuistossa on säilynyt yksi 1800-luvun lopun puurakennus, Magnus Schjerfbeckin suunnittelema Valkoinen huvila.
Hyvinkään parantolaa laajennettiin 1900-luvun alussa, jolloin rakennettiin uusi Lars Sonckin suunnittelema jugendlinna. Nykyään rakennus on terveyskeskuksen käytössä. Näiden lisäksi Parantolassa on 1920- ja 1930-lukujen arvokkaita kivitaloja.